
Făt-Frumos din lacrimă 


în vremea veche, pe când oamenii, cum sunt ei azi, nu erau decât în germenii 
viitorului, pe când Dumnezeu călca încă cu picioarele sale sfinte pietroasele 
pustii ale pământului, — în vremea veche trăia un împărat întunecat şi gânditor 
ca miază-noaptea şi avea o împărăteasă tânără şi zâmbitoare ca miezul luminos 
al zilei. 

Cincizeci de ani de când împăratul purta război c-un vecin al lui. Murise 
vecinul şi lăsase de moştenire fiilor şi nepoţilor ura şi vrajba de sânge. Cincizeci 
de ani, şi numai împăratul trăia singur, ca un leu îmbătrânit, slăbit de lupte şi 
suferinţe — împărat, ce-n viaţa lui nu râsese niciodată, care nu zâmbea nici la 
cântecul nevinovat al copilului, nici la surâsul plin de amor al soţiei lui tinere, 
nici la poveştile bătrâne şi glumeţe ale ostaşilor înălbiţi în bătălie şi nevoi. Se 
simţea slab, se simţea murind si n-avea cui să lese moştenirea urii lui. Trist se 
scula din patul împărătesc, de lângă împărăteasa tânără — pat aurit, însă pustiu 
şi nebinecuvântat, — trist mergea la război cu inima neîmblânzită, — şi 
împărăteasa sa, rămasă singură, plângea cu lacrimi de văduvie singurătatea ei. 
Părul ei cel galben ca aurul cel mai frumos cădea pe sânii ei albi şi rotunzi, — şi 
din ochii ei albaştri şi mari curgeau şiroaie de mărgăritare apoase pe o faţă mai 
albă ca argintul crinului. Lungi cearcăne vinete se trăgeau împrejurul ochilor, şi 
vine albastre se trăgeau pe faţa ei albă ca o marmură vie. 

Sculată din patul ei, ea se aruncă pe treptele de piatră a unei boite în zid, în 
care veghea, deasupra unei candele fumegânde, icoana îmbrăcată în argint a 
Maicii durerilor. înduplecată de rugăciunile împărătesei îngenuncheate, 
pleoapele icoanei reci se umeziră şi o lacrimă curse din ochiul cel negru al 
mamei lui Dumnezeu. împărăteasa se ridică în toată măreaţa ei statură, atinse cu 
buza ei seacă lacrima cea rece şi o supse în adâncul sufletului său. Din momentul 
acela ea purcese îngreunată. 

Trecu o lună, trecură două, trecură nouă, şi împărăteasa făcu un fecior alb ca 
spuma laptelui, cu părul bălai ca razele lunii. 

împăratul surâse, soarele surâse şi el în înfocata lui împărăţie, chiar stătu pe 
loc, încât trei zile n-a fost noapte, ci numai senin şi veselie, — vinul curgea din 
butii sparte şi chiotele despicau bolta cerului. 

Şi-i puse mama numele: Făt-Frumos din lacrimă. Şi crescu şi se făcu mare ca 
brazii codrilor. Creştea într-o lună cât alţii într-un an. 

Când era destul de mare, puse să-i facă un buzdugan de fier, îl aruncă în sus 
de despică bolta cerului, îl prinse pe degetul cel mic şi buzduganul se rupse-n 



două. Atunci puse să-i facă altul mai greu — îl aruncă în sus aproape de palatul 
de nori al lunii; căzând din nori, nu se rupse de degetul voinicului. 

Atunci Făt-Frumos îşi luă ziua bună de la părinţi, ca să se ducă, să se bată el 
singur cu ostile împăratului ce-1 duşmănea pe tată-său. Puse pe trupul său 
împărătesc haine de păstor, cămeşă de borangic, ţesută în lacrimile mamei sale, 
mândră pălărie cu flori, cu cordele şi cu mărgele rupte de la gâturile fetelor de- 
mpăraţi, îşi puse-n brâul verde un fluier de doine şi altul de hore, şi, când era 
soarele de două suliţe pe cer, a plecat în lumea largă şi-n toiul lui de voinic. 

Pe drum horea şi doinea, iar buzduganul şi-l arunca să spintece nourii, de 
cădea departe tot cale de-o zi. Văile şi munţii se uimeau auzindu-i cântecele, 
apele-şi ridicau valurile mai sus ca să-l asculte, izvoarele îşi turburau adâncul, ca 
să-şi azvârle afară undele lor, pentru ca fiecare din unde să-l audă, fiecare din ele 
să poată cânta ca dânsul când vor şopti văilor şi florilor. 

Râurile se ciorăiau mai în jos de brâiele melancolicelor stânce, învăţau de la 
păstorul împărat doina iubirilor, iar vulturii ce stau amuţiţi pe creştetele seci şi 
sure a stâncelor nalte, învăţau de la el ţipătul cel plâns al jelei. 

Stăteau toate uimite pe când trecea păstoraşul împărat, doinind şi horind; 
ochii cei negri ai fetelor se umpleau de lacrimi de dor; şi-n piepturile păstorilor 
tineri, răzimaţi c-un cot de-o stâncă şi c-o mână pe bâtă, încolţea un dor mai 
adânc, mai întunecos, mai mare — dorul voiniciei. 

Toate stăteau în loc, numai Făt-Frumos mergea mereu, urmărind cu cântecul 
dorul inimii lui, şi cu ochii buzduganul, ce sclipea prin nori şi prin aer ca un 
vultur de oţel, ca o stea năzdrăvană. 

Când era-nspre sara zilei a treia, buzduganul, căzând, se izbi de o poartă de 
aramă, şi făcu un vuiet puternic şi lung. Poarta era sfărâmată şi voinicul intră. 
Luna răsărise dintre munţi şi se oglindea într-un lac mare şi limpede, ca seninul 
cerului. în fundul lui se vedea sclipind, de limpede ce era, un nisip de aur; iar în 
mijlocul lui, pe o insulă de smarand, încunjurat de un crâng de arbori verzi şi 
stufoşi, se ridica un mândru palat de o marmură ca laptele, lucie şi albă — atât 
de lucie, încât în ziduri răsfrângea ca-ntr-o oglindă de argint: dumbravă şi luncă, 
lac şi ţărmuri. O luntre aurită veghea pe undele limpezi ale lacului lângă poartă; 
şi-n aerul cel curat al serii tremurau din palat cântece mândre şi senine. Făt- 
Frumos se sui-n luntre şi, vâslind, ajunse până la scările de marmură ale 
palatului. Pătruns acolo, el văzu în boitele scărilor candelabre cu sute de braţe, 
si-n fiecare braţ ardea câte o stea de foc. Pătrunse în sală. Sala era înaltă, 
susţinută de stâlpi şi de arcuri, toate de aur, iar în mijlocul ei stătea o mândră 
masă, acoperită cu alb, talgerele toate săpate din câte-un singur mărgăritar mare; 
iar boierii ce şedeau la masă în haine aurite, pe scaune de catifea roşie, erau 
frumoşi ca zilele tinereţii si voioşi ca horele. Dar mai ales unul din ei, cu fruntea- 



ntr-un cerc de aur, bătut cu diamante, şi cu hainele strălucite, era frumos ca luna 
unei nopţi de vară. Dar mai mândru era Făt-Frumos. 

— Bine-ai venit, Făt-Frumos! zise împăratul; am auzit de tine, da' de văzut 
nu te-am văzut. 

— Bine te-am găsit, împărate, deşi mă tem că nu te-oi lăsa cu bine, pentru că 
am venit să ne luptăm greu, că destul ai viclenit asupra tatălui meu. 

— Ba n-am viclenit asupra tatălui tău, ci totdeauna m-am luptat în luptă 
dreaptă. Dar cu tine nu m-oi bate. Ci mai bine-oi spune lăutarilor să zică şi 
cuparilor să umple cupele cu vin şi-om lega frăţie de cruce pe cât om fi şi-om 
trăi. 

Şi se sărutară feciorii de-mpăraţi în urările boierilor, şi băură şi se sfătuiră. 

Zise împăratul lui Făt-Frumos: 

— De cine-n lume te temi tu mai mult? 

— De nime-n lumea asta, afară de Dumnezeu. Dar tu? 

— Eu iar de nime, afară de Dumnezeu şi de Mama-pădurilor. O babă bătrână 
şi urâtă, care umblă prin împărăţia mea de mână cu furtuna. Pe unde trece ea, 
faţa pământului se usucă, satele se risipesc, târgurile cad năruite. Mers-am eu 
asupra ei cu bătălie, dar n-am isprăvit nimica. Ca să nu-mi prăpădească toată 
împărăţia, am fost silit să stau la-nvoială cu ea şi să-i dau ca bir tot al zecelea din 
copiii supuşilor mei. Şi azi vine ca să-şi ieie birul. 

Când sună miazănoaptea, feţele mesenilor se posomorâră; căci pe 
miazănoapte călare, cu aripi vântoase, cu faţa zbârcită ca o stâncă buhavă şi 
scobită de păraie, c-o pădure-n loc de păr, urla prin aerul cernit Mama-pădurilor 
cea nebună. Ochii ei — două nopţi turburi, gura ei — un hău căscat, dinţii ei — 
şiruri de pietre de mori. 

Cum venea vuind, Făt-Frumos o apucă de mijloc şi o trânti cu toată puterea 
într-o piuă mare de piatră; peste piuă prăvăli o bucată de stâncă, pe care-o legă 
din toate părţile cu şapte lanţuri de fier. înăuntru baba şuiera şi se smulgea ca 
vântul închis, dar nu-i folosea nimica. 

Veni iar la ospăţ; când prin bolţile ferestelor, la lumina lunii, văzură două 
dealuri lungi de apă. Ce era? Mama-pădurilor, neputând să iasă, trecea peste ape 
cu piuă cu tot şi-i brăzda faţa în două dealuri. Şi fugea mereu, o stâncă de piatră 
îndrăcită, rupându-şi cale prin păduri, brăzdând pământul cu dâră lungă, până ce 
se făcu nevăzută în depărtarea nopţii. 

Făt-Frumos ospătă ce ospătă, dar apoi, luându-şi buzduganul de-a umăr, 
merse mereu pe dâra trasă de piuă, până ce ajunse lâng-o casă frumoasă, albă, 
care sticlea la lumina lunii în mijlocul unei grădini de flori. Florile erau în 
straturi verzi şi luminau albastre, roşie-închise şi albe, iar printre ele roiau fluturi 
uşori, ca sclipitoare stele de aur. Miros, lumină şi un cântec nesfârşit, încet, 



dulce, ieşind din roirea fluturilor şi a albinelor, îmbătau grădina şi casa. Lângă 
prispă stăteau două butii cu apă, iar pe prispă torcea o fată frumoasă. Haina ei 
albă şi lungă părea un nor de raze şi umbre, iar părul ei de aur era împletit în cozi 
lăsate pe spate, pe când o cunună de mărgăritărele era aşezată pe fruntea ei 
netedă. Luminată de razele lunii, ea părea muiată într-un aer de aur. Degetele ei 

ca din ceară albă torceau dintr-o furcă de aur si dintr-un fuior de o lână ca 

» 

argintul torcea un fir de o mătase albă, subţire, strălucită, ce semăna mai mult a o 
vie rază de lună, ce cutreiera aerul, decât a fir de tort. 

La zgomotul uşor al paşilor lui Făt-Frumos, fata-şi ridică ochii albaştri ca 
undele lacului. 

— Bine-ai venit, Făt-Frumos, zise ea cu ochii limpezi şi pe jumătate închişi, 
cât e de mult de când te-am visat. Pe când degetele mele torceau un fir, gândurile 
mele torceau un vis, un vis frumos, în care eu mă iubeam cu tine; Făt-Frumos, 
din fuior de argint torceam şi eram să-ţi ţes o haină urzită în descântece, bătută-n 
fericire; s-o porţi... să te iubeşti cu mine. Din tortul meu ţi-aş face o haină, din 
zilele mele, o viaţă plină de desmierdări. 

Astfel, cum privea umilită la el, fusul îi scăpă din mână şi furca căzu alături 
de ea. Ea se sculă şi, ca ruşinată de cele ce zisese, mâinile ei spânzurau în jos ca 
la un copil vinovat şi ochii ei cei mari se plecară. El se apropie de ea, c-o mână îi 
cuprinse mijlocul, iar cu cealaltă îi desmierdă încet fruntea şi părul şi-i şopti: 

— Ce frumoasă eşti tu, ce dragă-mi eşti! A cui eşti tu, fata mea? 

— A Mamei-pădurilor, răspunse ea suspinând; mă vei iubi tu acuma, când 
ştii a cui sunt? Ea încunjură cu amândouă braţele ei goale grumazul lui şi se uită 
lung la el, în ochii lui. 

— Ce-mi pasă a cui eşti, zise el, destul că te iubesc. 

— Dacă mă iubeşti, să fugim atuncea, zise ea lipindu-se mai tare de pieptul 
lui; dacă te-ar găsi mama, ea te-ar omorî, şi dac-ai muri tu, eu aş nebuni ori aş 

muri si eu. 

> 

— N-aibi frică, zise el zâmbind si desfăcându-se din braţele ei. Unde-i 
mumă-ta? 

— De când a venit se zbuciumă în piua în care-ai încuiat-o tu şi roade cu 

colţii la lanţurile ce-o închid. 

» » 

— Ce-mi pasă! zise el repezindu-se să vadă unde-i. 

— Făt-Frumos, zise fata, şi două lacrimi mari străluciră în ochii ei, nu te duce 
încă! Să te-nvăţ eu ce să facem ca să învingi tu pe mama. Vezi tu buţile aste 
două? Una-i cu apă, alta cu putere. Să le mutăm una în locul alteia. Mama, când 
se luptă cu vrăjmaşii ei, strigă când oboseşte: „Stăi, să mai bem câte-oleacă de 
apă!“ Apoi ea bea putere, în vreme ce duşmanul ei numai apă. De aceea noi le 
mutăm din loc: ea nu va şti şi va bea numai apă în vremea luptei cu tine. 



Precum au zis, aşa au şi făcut. El se repezi după casă. 

— Ce faci, babă? strigă el. Baba, de venin, se smulse odată din piuă-n sus şi 
rupse lanţurile, lungindu-se slabă şi mare până-n nori. 

— A, bine că mi-ai venit, Făt-Frumos! zise ea, făcându-se iar scurtă, ia acum 
hai la luptă, acu om vedea cine-i mai tare! 

— Hai! zise Făt-Frumos. Baba-1 apucă de mijloc, se lungi repezindu-se cu el 
până-n nori, apoi îl izbi de pământ şi-l băgă în ţărână până-n glezne. 

Făt-Frumos o izbi pe ea şi o băgă-n pământ până în genunchi. 

— Stăi, să mai bem apă, zise Mama-pădurilor ostenită. Stătură şi se răsuflară. 
Baba bău apă, Făt-Frumos bău putere, ş-un fel de foc nestins îi cutreieră cu fiori 

de răcoare toti muşchii si toate vinele lui cele slăbite. 

» » » 

C-o putere îndoită, cu braţe de fier, o smunci pe babă de mijloc şi-o băgă-n 
pământ până-n gât. Apoi o izbi cu buzduganul în cap şi-i risipi creierii. Cerul 
încărunţi de nouri, vântul începu a geme rece şi a scutura casa cea mică în toate 
încheieturile căpriorilor ei. Şerpi roşii rupeau trăsnind poala neagră a norilor, 
apele păreau că latră, numai tunetul cânta adânc ca un proroc al pierzării. Prin 
acel întuneric des şi nepătruns, Făt-Frumos vedea albind o umbră de argint, cu 
păr de aur despletit, rătăcind, cu mâinile ridicate şi palidă. El se apropie de ea şi- 
o cuprinse cu braţele lui. Ea căzu ca moartă de groază pe pieptul lui, şi mâinile ei 
reci s-ascunseră-n sânul lui. Ca să se trezească, el îi sărută ochii. Norii se rupeau 
bucăţi pe cer, luna roşie ca focul se ivea prin spărturile lor risipite; iar pe sânul 
lui, Făt-Frumos vedea cum înfloreau două stele albastre, limpezi, şi uimite — 
ochii miresei lui. El o luă pe braţe şi începu să fugă cu ea prin furtună. Ea-şi 
culcase capul în sânul lui şi părea că adormise. Ajuns lângă grădina împăratului, 
el o puse-n luntre, ducând-o ca-ntr-un leagăn peste lac, smulse iarbă, fân cu 
miros şi flori din grădină şi-i clădi un pat, în care-o aşeză ca-ntr-un cuib. 

Soarele ieşind din răsărit privea la ei cu drag. Hainele ei umede de ploaie se 
lipiseră de membrele dulci şi rotunde, faţa ei de-o paloare umedă ca ceara cea 
albă, mâinile mici şi unite pe piept, părul despletit şi răsfirat pe fân, ochii mari, 
închişi şi adânciţi în frunte, astfel ea era frumoasă, dar părea moartă. Pe acea 
frunte netedă şi albă, Făt-Frumos presură câteva flori albastre, apoi şezu alături 
cu ea şi-ncepu a doini încet. Cerul limpede — o mare, soarele — o faţă de foc, 
ierburile împrospătate, mirosul cel umed al florilor învioşate o făceau să doarmă 
mult şi lin, însoţită în calea visurilor ei de glasul cel plâns al fluierului. Când era 
soarele-n amiazi, firea tăcea si Făt-Frumos asculta fericita ei răsuflare, caldă si 
umedă. încet se plecă la obrazul ei şi-o sărută. Atunci ea deschise ochii încă plini 
de visuri, si-ntinzându-se somnoroasă, zise încet si zâmbind: 

— Tu aici eşti? 

» 

— Ba nu sunt aici, nu vezi că nu sunt aici? zise el mai lăcrămând de fericire. 



Cum şedea el lângă ea, ea-şi întinse un braţ şi-i cuprinse mijlocul. 

— Hai, scoală, zise el desmierdând-o, e ziua-n amiaza-mare. Ea se sculă, îşi 
netezi părul de pe frunte şi-l dete pe spate, el îi cuprinse mijlocul, ea-i înconjură 
grumazul — şi astfel trecură printre straturile de flori şi intrară în palatul de 
marmură al împăratului. 

El o duse la împăratul şi i-o arătă, spuindu-i că-i mireasa lui. împăratul 
zâmbi, apoi îl luă de mână pe Făt-Frumos, ca şi când ar fi vrut să-i spuie ceva în 
taină, şi-l trase la o fereastră mare, pe care vedea lacul cel întins. Ci el nu-i spuse 
nimica, ci numai se uită uimit pe luciul lacului şi ochii i se umplură de lacrimi. O 
lebădă îşi înălţase aripile ca pe nişte pânze de argint şi cu capul cufundat în apă 

sfâsia fata senină a lacului. 

> » 

— Plângi împărate? zise Făt-Frumos. De ce? 

— Făt-Frumos, zise împăratul, binele ce mi l-ai făcut mie nu ţi-1 pot plăti nici 
cu lumina ochilor, oricât de scumpă mi-ar fi, şi cu toate astea vin să-ţi cer şi mai 
mult. 

— Ce, împărate? 

— Vezi tu lebăda ceea îndrăgită de unde? Tânăr fiind, aş trebui să fiu îndrăgit 
de viată, si cu toate astea de câte ori am vrut să-mi fac samă. Iubesc o fată 
frumoasă, cu ochii gânditori, dulce ca visele mării — fata Genarului, om mândru 
şi sălbatic ce îşi petrece viaţa vânând prin păduri bătrâne. O, cât e de aspru el, cât 
e de frumoasă fata lui! Orice încercare de a o răpi a fost deşartă. încearcă-te tu! 

Ar fi stat Făt-Frumos locului, dar scumpă-i era frăţia de cruce, ca oricărui 
voinic, mai scumpă decât zilele, mai scumpă decât mireasa. 

— împărate prea luminate, din câte noroace-ai avut, unul a fost mai mare 
decât toate: acela că Făt-Frumos ţi-i frate de cruce. Hai, că mă duc eu să răpesc 
pe fata Genarului. 

Şi-şi luă cai ageri, cai cu suflet de vânt, Făt-Frumos, şi era să plece. Atunci 
mireasa lui — Ileana o chema — îi zise încet la ureche, sărutându-1 cu dulce: 

— Nu uita, Făt-Frumos, că pe cât vei fi tu departe, eu oi tot plânge. El se uită 
cu milă la ea, o mângâie, dar apoi, desfăcându-se de îmbrăţoşările ei, se avântă 
pe şeaua calului şi plecă în lume. 

Trecea prin codri pustii, prin munţi cu fruntea ninsă, şi când răsărea dintre 
stânci bătrâne luna cam palidă, ca faţa unei fete moarte, atunci vedea din când în 
când câte-o streanţă uriaşă atârnată de cer, ce încunjura cu poalele ei vârful 
vreunui munte — o noapte sfârtecată, un trecut în ruină, un castel numai pietre şi 
ziduri sparte. 

Când se lumină de ziuă, Făt-Frumos vede că şirul munţilor dă într-o mare 
verde şi întinsă, ce trăieşte în mii de valuri senine, strălucite, care treieră aria 
mării încet şi melodios, până unde ochiul se pierde în albastrul cerului şi în 



verdele mării. în capătul şirului de munţi, drept asupra mării, se oglindea în 
fundul ei o măreaţă stâncă de granit, din care răsărea ca un cuib alb o cetate 
frumoasă, care, de albă ce era, părea poleită cu argint. Din zidurile arcate 
răsăreau ferestre strălucite, iar dintr-o fereastră deschisă se zărea, printre oale de 
flori, un cap de fată, oacheş şi visător, ca o noapte de vară. Era fata Genarului. 

— Bine-ai venit, Făt-Frumos, zise ea, sărind de la fereastră şi deschizând 
porţile măreţului castel, unde ea locuia singură ca un geniu într-un pustiu, astă- 
noapte mi se părea că vorbesc c-o stea, şi steaua mi-a spus că vii din partea 
împăratului ce mă iubeşte. 

în sala cea mare a castelului, în cenuşa vetrei, veghea un motan cu şapte 
capete, care când urla dintr-un cap s-auzea cale de-o zi, iar când urla din câte 
şapte, s-auzea cale de şapte zile. 

Genarul, pierdut în sălbatecele sale vânători, se depărtase cale de-o zi. 

Făt-Frumos luă fata în braţe şi punând-o pe cal, zburau amândoi prin pustiul 
lungului mării ca două abia văzute închegări ale văzduhului. 

Dar Genarul, om nalt şi puternic, avea un cal năzdrăvan cu două inimi. 
Motanul din castel mieună dintr-un cap, iar calul Genarului necheză cu vocea lui 
de bronz. 

— Ce e? îl întrebă Genarul pe calul năzdrăvan. Ţi s-a urât cu binele? 

— Nu mi s-a urât mie cu binele, ci de tine-i rău. Făt-Frumos ti-a furat fata. 

— Trebuie să ne grăbim mult ca să-i ajungem? 

— Să ne grăbim şi nu prea, pentru că-i putem ajunge. Genarul încălecă şi 
zbură ca spaima cea bătrână în urma fugiţilor. în curând îi şi ajunse. Să se bată 
cu el Făt-Frumos nu putea, pentru că Genarul era creştin şi puterea lui nu era în 
duhurile întunericului, ci în Dumnezeu. 

— Făt-Frumos, zise Genarul, mult eşti frumos si mi-e milă de tine. De astă 

dată nu-ti fac nimica, dar de altă dată... tine minte! 

Şi luându-şi fata alături cu el, pieri în vânt, ca şi când nu mai fusese. 

Dar Făt-Frumos era voinic şi ştia drumul înapoi. El se reîntoarse şi găsi pe 
fată iar singură, însă mai palidă şi mai plânsă ea părea şi mai frumoasă. Genarul 

era dus iar la vânătoare cale de două zile. Făt-Frumos luă alţi cai din chiar 

grajdul Genarului. 

Astă dată plecară noaptea. Ei fugeau cum fug razele lunii peste adâncile 
valuri ale mării, fugeau prin noaptea pustie şi rece ca două visuri dragi; ci prin 
fuga lor auzeau miautele lungi şi îndoite ale motanului din vatra castelului. Apoi 
li se păru că nu mai pot merge, asemene celor ce vor să fugă în vis şi cu toate 
aceste nu pot. Apoi un nor de colb îi cuprinse, căci Genarul venea în fuga 
calului, de rupea pământul. 

Faţa lui era înfricoşată, privirea cmntă. Fără de-a zice o vorbă, el apucă pe 



Făt-Frumos şi-l azvârli în nourii cei negri şi plini de furtună ai cerului. Apoi 
dispăru cu fată cu tot. 

Făt-Frumos, ars de fulgere, nu căzu din el decât o mână de cenuşă în nisipul 
cel fierbinte şi sec al pustiului. Dar din cenuşa lui se făcu un izvor limpede ce 
curgea pe un nisip de diamant, pe lângă el arbori nalţi, verzi, stufoşi răspândeau 
o umbră răcorită şi mirositoare. Dacă cineva ar fi priceput glasul izvorului, ar fi 
înţeles că jelea într-o lungă doină pe Ileana, împărăteasa cea bălaie a lui Făt- 
Frumos. Dar cine să înţeleagă glasul izvorului într-un pustiu, unde până-atunci 
nu călcase picior de om? 

Dar pe vremea aceea Domnul umbla încă pe pământ. într-o zi se vedeau doi 
oameni călătorind prin pustiu. Hainele şi faţa unuia strălucea ca alba lumină a 
soarelui; celălalt, mai umilit, nu părea decât umbra celui luminat. Era Domnul şi 
sf. Petrea. Picioarele lor înfierbântate de nisipul pustiului călcară atuncea în 
răcoarele şi limpedele pârău ce curgea din izvor. Prin cursul apei cu gleznele lor 
sfâşiau valurile până la umbritul lor izvor. Acolo Domnul bău din apă şi-şi spălă 
fata sa cea sfântă si luminată si mâinile sale făcătoare de minuni. Apoi sezură 
amândoi în umbră, Domnul cugetând la tatăl său din cer, şi sfântul Petrea 
ascultând pe cugete doina izvorului plângător. Când se sculară spre a merge mai 
departe, zise sf. Petrea: „Doamne, fă ca acest izvor să fie ce-a fost mai înainte“. 
„Amin!“ zise Domnul ridicând mâna sa cea sfântă, după care apoi se depărtară 
înspre mare, fără a mai privi înapoi. 

Ca prin farmec pieri izvorul şi copacii, şi Făt-Frumos, trezit ca dintr-un somn 
lung, se uită împrejur. Atunci văzu chipul cel luminat al Domnului, ce mergea pe 
valurile mării, care se plecau înaintea lui, întocmai ca pe uscat; şi pe sf. Petrea, 
care, mergând în urma lui şi învins de firea lui cea omenească, se uita înapoia sa 
şi-i făcea lui Făt-Frumos din cap. Făt-Frumos îi urmări cu ochii până ce chipul 
sf. Petrea se risipi în depărtare, şi nu se vedea decât chipul strălucit al Domnului 
aruncând o dungă de lumină pe luciul apei, astfel încât dacă soarele n-ar fi fost în 
amiazi, ai fi crezut că soarele apune! El înţelesese minunea învierii sale şi 
îngenunche înspre apusul acelui soare dumnezeiesc. 

Dar apoi îşi aduse aminte că făgăduise a răpi pe fata Genarului, şi ceea ce 
făgăduieşte voinicul anevoie o lasă nefăcută. 

Deci se porni şi înspre sară ajunse la castelul Genarului, ce strălucea în 
întunericul serii ca o uriaşă umbră. El intră în casă... fata Genarului plângea. Dar 
când îl văzu, faţa ei se-nsenină cum se-nsenină o undă de o rază. El îi povesti 
cum înviese; atunci ea-i zise: 

— De răpit nu mă poţi răpi până ce nu-i avea un cal asemene cu acela ce-1 
are tatăl meu, pentru c-acela are două inimi; dar eu am să-l întreb în astă sară de 
unde-şi are calul, ca să poţi şi tu să capeţi unul ca acela. Până atunci însă, pentru 



ca să nu te afle tată-meu, eu te voi preface într-o floare. 

El şezu pe un scaun, iar ea şopti o vrajă dulce, şi, cum îl sărută pe frunte, el 
se prefăcu într-o floare roşie închisă ca vişina coaptă. Ea-1 puse între florile din 
fereastă şi cânta de veselie, de răsuna castelul tatălui ei. 

Atunci intră si Genarul. 

— Veselă fata mea? si de ce eşti veselă? întrebă el. 

— Pentru că nu mai este Făt-Frumos ca să mă răpească, răspunse ea râzând. 

Se puseră la cină. 

— Tată, întrebă fata, de unde ai calul d-tale, cu care umbli la vânat? 

— La ce-ţi trebuie s-o ştii? zise el încruntând sprâncenele. 

— Ştii prea bine, răspunse fata, că nu vreau ca s-o ştiu decât numai ia-aşa ca 
s-o ştiu, pentru c-acu nu mai e Făt-Frumos să mă răpească. 

— Ştii tu că nu mă împotrivesc ţie niciodată, zise Genarul. Departe de-aicea, 
lângă mare, şede o babă care are şapte iepe. Ea ţine oameni care să i le păzească 
un an (cu toate că anul ei nu e decât de trei zile), şi dacă cineva i le păzeşte bine, 
ea-1 pune să-şi aleagă drept răsplată un mânz, iar de nu, îl omoară şi-i pune capul 
într-un par. Chiar însă dacă păzeşte cineva bine iepele, totuşi ea-1 vicleneşte pe 
om, căci scoate inimile din caii toţi şi le pune într-unul singur, încât cel ce-a păzit 
alege mai întotdeauna un cal fără inimă, care-i mai rău decât unul de rând... Eşti 
mulţumită, fata mea? 

— Mulţumită, răspunse ea zâmbind. Totodată însă Genarul îi aruncă în faţă o 
batistă roşie, uşoară, mirositoare. Fata se uită mult în ochii tatălui său, ca un om 
care se deşteaptă dintr-un vis, de care nu-şi poate aduce aminte. Ea uitase tot ce-i 
spusese tată-său. însă floarea din fereastă veghea printre frunzele ei, ca o stea 
roşie prin încreţiturile unui nor. 

A doua zi Genarul plecă iarăşi des-dimineaţă la vânătoare. Fata sărută 

murmurând floarea roşie si Făt-Frumos născu ca din nimica înaintea ei. 

— Ei, ştii ceva? o întrebă el. 

— Nu ştiu nimica, zise ea tristă şi punând dosul mânii pe fruntea ei, am uitat 
tot. 

— însă eu am auzit tot, zise el. Rămâi cu bine, fata mea; în curând ne vom 
vedea iar. 

El încălecă pe un cal şi dispăru în pustiuri. în arşiţa cea dogoritoare a zilei... 
văzu aproape de pădure un ţânţar zvârcolindu-se în nisipul cel fierbinte. 

— Făt-Frumos, zise ţânţarul, ia-mă de mă du până-n pădure, că ţi-oi prinde şi 
eu bine. Sunt împăratul ţânţarilor. 

Făt-Frumos îl duse până în pădurea prin care era să treacă. 

Ieşind din pădure, trecu iar prin pustiu de-a lungul mării şi văzu un rac atât 
de ars de soare, încât nu mai avea nici putere să se mai întoarcă-napoi... 



— Făt-Frumos, zise el, aruncă-mă-n mare, că ţi-oi prinde şi eu bine. Sunt 
împăratul racilor. 

Făt-Frumos îl aruncă în mare şi-şi urmă calea. Când înspre sară ajunse la un 
bordei urât şi acoperit cu gunoi de cal. împrejur gard nu era, ci numai nişte lungi 
ţăruşe ascuţite, din care şase aveau fiecare-n vârf câte un cap, iar al şaptelea fără, 
se clătina mereu în vânt şi zicea: cap! cap! cap! cap! 

Pe prispă o babă bătrână şi zbârcită, culcată pe un cojoc vechi, sta cu capul ei 
sur ca cenuşa în poalele unei roabe tinere şi frumoase, care-i căuta în cap. 

— Bine v-am găsit, zise Făt-Frumos. 

— Bine-ai venit, flăcăule, zise baba sculându-se. Ce-ai venit? Ce cauţi? Vrei 
să-mi paşti iepele poate? 

— Da. 

— Iepele mele pasc numai noaptea... Uite, chiar de-acu poţi să porneşti cu 
ele la păscut... Fată hăi! ia dă tu flăcăului demâncatul ce i-am făcut eu şi 
porneşte-1. 

Alături cu bordeiul era sub pământ o pivniţă. El intră în ea şi acolo văzu 
şapte iepe negre strălucite — şapte nopţi, care de când erau nu zărise încă lumina 
soarelui. Ele nechezau şi băteau din picioare. 

Nemâncat toată ziua, el cină ce-i dăduse baba ş-apoi, încălecând pe una din 
iepe, mână pe celelalte în aerul întunecos şi răcoare al nopţii. Dar, încet, încet 
simţi cum se strecoară un somn de plumb prin toate vinele lui, ochii i se 
painjiniră şi el căzu ca mort în iarba pajiştei. El se trezi pe când mijea de ziuă. 
Când colo, iepele nicăieri. El îşi credea capul pus în ţeapă, când vede ieşind 
dintr-o pădure-n depărtare cele şapte iepe alungate de un roi nemărginit de 
ţânţari şi un glas subţire-i zise: 

— Mi-ai făcut un bine, ti l-am făcut si eu. Când se întoarse cu caii, baba 
începu să turbe, să răstoarne casa cu susu-n jos şi să bată fata, care nu era de 
vină. 

— Ce ai, mamă? întrebă Făt-Frumos. 

— Nimica, zise ea, mi-a venit şi mie toane. Asupra ta n-am nimica... sunt 
foarte mulţumită. Apoi intrând în grajd, începu să bată caii, ţipând: Ascundeţi-vă 
mai bine, bată-v-ar mama lui Dumnezeu, ca să nu vă mai găsească, ucigă-1 

crucea si mănânce-1 moartea! 

» 

A doua zi porni cu caii, dar iar căzu jos şi dormi până ce mijea de ziuă. 
Desperat, era să ieie lumea-n cap, când deodată vede răsărind din fundul mării 
cei şapte cai, muşcaţi de-o mulţime de raci. 

— Mi-ai făcut un bine, zise un glas, ţi l-am făcut şi eu. Era împăratul racilor. 
El mână caii-nspre casă şi vede iar o privelişte ca-n ziua trecută. însă în cursul 
zilei roaba babii s-apropie de el şi-i zise încet strângându-1 de mână: 



— Eu ştiu că tu eşti Făt-Frumos. Să nu mai mănânci din bucatele ce-ti fierbe 

baba, pentru că-s făcute cu somnoroasă... Ţi-oi face eu altfel de bucate. 

Fata într-ascuns îi făcu merinde, şi-nspre sară, când era să plece cu caii, îşi 
simţi ca prin minune capul treaz. 

Spre miezul nopţii se-ntoarse acasă, mână caii în grajd, îi încuie şi intră în 
odaie. Pe vatra cuptorului, în cenuşă mai licureau câţiva cărbuni. Baba sta întinsă 
pe laiţă şi înţepenită ca moartă. El gândi c-a murit ş-o scutură. Ea era ca 
trunchiul şi nu se mişca deloc. El trezi fata, ce dormea pe cuptor. 

— Uite, zise el, ţi-a murit baba. 

— Aş! asta să moară!? răspunse ea suspinând. Adevărat că acu e ca şi 
moartă. Acu-i miazănoaptea... un somn amorţit îi cuprinde trupul... dar sufletul 
ei cine ştie pe la câte răspinteni stă, cine ştie pe câte căi a vrăjilor umblă. Până ce 
cântă cucoşul, ea suge inimile celor ce mor, ori pustieşte sufletele celor 
nenorociţi. Da, bădică, mâine ţi se-mplineşte anul, ia-mă şi pe mine cu d-ta, că 
ţi-oi fi de mare folos. Eu te voi scăpa din multe primejdii pe care ţi le găteşte 
baba. 

Ea scoase din fundul unei lăzi hârbuite şi vechi o cute, o perie şi o năframă. 

A doua zi de dimineaţă i se împlinise lui Făt-Frumos anul. Baba trebuia să-i 
dea unul din cai ş-apoi să-l lase să plece cu Dumnezeu. Pe când prânzeau, baba 
ieşi până în grajd, scoase inimile din câteşişapte cai, spre a le pune pe toate într- 
un tretin slab, căruia-i priveai prin coaste. Făt-Frumos se sculă de la masă şi 
după îndemnarea babei se duse să-şi aleagă calul ce trebuia să şi-l ieie. Caii cei 
fără inimi erau de un negru strălucit, tretinul cel cu inimile sta culcat într-un colţ 
pe-o movilă de gunoi. 

— Pe acesta-1 aleg eu, zise Făt-Frumos, arătând la calul cel slab. 

— Da' cum Doamne iartă-mă, să slujeşti tu degeaba!? zise baba cea vicleană. 
Cum să nu-ţi iei tu dreptul tău? Alege-ţi unul din caii işti frumoşi... oricare-ar fi, 
ti-1 dau. 

— Nu, pe acesta-1 voi, zise Făt-Frumos, ţinând la vorba lui. Baba scrâşni din 
dinţi ca apucată, dar apoi îşi strânse moara cea hârbuită de gură, ca să nu iasă 
prin ea veninul ce-i răscolea inima pestriţă. 

— Hai, ia-ţi-1! zise-n sfârşit. El se urcă pe cal cu buzduganul de-a umere. 
Părea că faţa pustiului se ia după urmele lui, şi zbura ca un gând, ca o vijelie 
printre volburele de nisip ce se ridicau în urmă-i. 

într-o pădure îl aştepta fata fugită. El o urcă pe cal după dânsul şi fugea 
mereu. 

Noaptea inundase pământul cu aerul ei cel negru şi răcoare. 

— Mă arde-n spate! zise fata. Făt-Frumos se uită înapoi. Dintr-o volbură 
naltă, verde, se vedeau nemişcaţi doi ochi de jăratic, a căror raze roşii ca focul 



ars pătrundeau în rărunchii fetei. 

— Aruncă peria, zise fata. Făt-Frumos o ascultă. Şi deodată-n urmă-le văzură 
că se ridică o pădure neagră, deasă, mare, înfiorată de un lung freamăt de frunze 
şi de un urlet flămând de lupi. 

— înainte! strigă Făt-Frumos calului, care zbura asemenea unui demon 
urmărit de un blestem prin negura nopţii. Luna palidă trecea prin nouri suri ca o 
faţă limpede prin mijlocul unor vise turburi şi seci. 

Făt-Frumos zbura... zbura necontenit. 

— Mă arde-n spate! zise fata c-un geamăt apăsat, ca şi când s-ar fi silit mult 
ca să nu spuie încă. 

Făt-Frumos se uită si văzu o bufnită mare si sură, din care nu străluceau 
decât ochii roşii, ca două fulgere lănţuite de un nor. 

— Aruncă cutea, zise fata. Făt-Frumos o aruncă. Si deodată se ridică din 
pământ un colţ sur, drept, neclintit, un uriaş împietrit ca spaima, cu capul 
atingând de nori. 

Făt-Frumos vâjâia prin aer aşa de iute, încât i se părea că nu fuge, ci cade din 
înaltul cerului într-un adânc nevăzut. 

— Mă arde, zise fata. Baba găurise stânca într-un loc şi trecea prin ea 
prefăcută într-o funie de fum, a cărei capăt dinainte ardea ca un cărbune. 

— Aruncă năframa, zise fata. Făt-Frumos o ascultă. Si deodată văzură în 
urmă-le un luciu întins, limpede, adânc, în a cărui oglindă bălaie se scălda în 
fund luna de argint şi stelele de foc. 

Făt-Frumos auzi o vrajă lungă prin aer şi se uită prin nori. Cale de două 
ceasuri — pierdută în naltul cerului — plutea încet, încet prin albastrul tăriei 
Miazănoaptea bătrână cu aripile de aramă. 

Când baba înota smintită pe la jumătatea lacului alb, Făt-Frumos aruncă 
buzduganu-n nori şi lovi Miazănoaptea în aripi. Ea căzu ca plumbul la pământ şi 
croncăni jalnic de douăsprezece ori. 

Luna s-ascunse într-un nor şi baba, cuprinsă de somnul ei de fier, se afundă 
în adâncul cel vrăjit şi necunoscut al lacului. Iar în mijlocul lui se ridică o iarbă 
lungă şi neagră. Era sufletul cel osândit al babei. 

— Am scăpat, zise fata. 

— Am scăpat, zise calul cel cu şapte inimi. Stăpâne, adăogi calul, tu ai izbit 
Miazănoaptea, de a căzut la pământ cu două ceasuri înainte de vreme, şi eu simt 
sub picioarele mele răscolindu-se nisipul. Scheletele înmormântate de volburele 
nisipului arzător al pustiilor au să se scoale spre a se sui în lună la benchetele lor. 
E primejdios ca să umbli acuma. Aerul cel înveninat şi rece al sufletelor lor 
moarte v-ar putea omorî. Ci mai bine voi culcaţi-vă, şi eu pân-atuncea m-oi 
întoarce la mama, ca să mai sug înc-o dată laptele cel de văpaie albă a ţâţelor ei, 



pentru ca să mă fac iar frumos şi strălucit. 

Făt-Frumos îl ascultă. Se dete jos de pe cal şi-şi aşternu mantaua pe nisipul 
încă fierbinte. 

Dar ciudat... ochii fetei se-nfundase în cap, oasele şi încheieturile feţei îi 
ieşise afară, pieliţa din oacheşă se făcuse vânătă, mâna grea ca plumbul şi rece ca 
un sloi de gheaţă. 

— Ce ti-i? o întrebă Făt-Frumos. 

> 

— Nimica, nu mi-i nimica, zise ea cu glasul stins: şi se culcă în nisip, 
tremurând ca apucată. 

Făt-Frumos dădu drumul calului, apoi se culcă pe mantaua ce şi-o aşternuse. 
El adormi; cu toate acestea-i părea că nu adormise. Peliţele de pe lumina 
ochiului i se roşise ca focul şi prin el părea că vede cum luna se cobora încet, 
mărindu-se spre pământ, până ce părea ca o cetate sfântă şi argintie, spânzurată 
din cer, ce tremura strălucită... cu palate nalte, albe... cu mii de ferestre 
trandafirii; şi din lună se scobora la pământ un drum împărătesc acoperit cu 
pmnd de argint şi bătut cu pulbere de raze. 

Iară din întinsele pustii se răscoleau din nisip schelete nalte... cu capete seci 
de oase... învelite în lungi mantale albe, ţesute rar din fire de argint, încât prin 
mantale se zăreau oasele albite de secăciune. Pe frunţile lor purtau coroane 
făcute din fire de raze şi din spini auriţi şi lungi... şi încălicaţi pe schelete de cai, 
mergeau încet-încet... în lungi şiruri... dungi mişcătoare de umbre argintii... şi 
urcau drumul lunii, şi se pierdeau în palatele înmărmurite ale cetăţii din lună, 
prin a cărora fereşti se auzea o muzică lunatecă... o muzică de vis. 

Atunci i se păru că şi fata de lângă el se ridica încet..., că trupul ei se risipea 
în aer, de nu rămâneau decât oasele, că, inundată de o manta argintie, apuca şi ea 
calea luminoasă ce ducea în lună. Se ducea în turburea împărăţie a umbrelor, de 
unde venise pe pământ, momită de vrăjile babei. 

Apoi peliţa ochilor lui se înverzi... se înnegri — şi nu mai văzu nimica. 

Când deschise ochii, soarele era sus de tot. Fata lipsea şi aievea. Dar în 
pustiul arid nechezea calul frumos, strălucit, îmbătat de lumina aurită a soarelui, 
pe care el acu o vedea pentru-ntâia oară. 

Făt-Frumos se avântă pe el şi-n răstimpul câtorva gânduri fericite ajunse la 

castelul încolţit al Genarului. 

» 

De astă dată Genarul vâna departe cale de şapte zile. El o luă pe fată pe cal 
dinaintea lui. Ea-i cuprinse gâtul cu braţele ei şi-şi ascunsese capul în sânul lui, 
pe când poalele lungi ale hainei ei albe atingeau din zbor nisipul pustiei. 
Mergeau aşa de iute, încât i se părea că pustiul şi valurile mării fug, iar ei stau pe 
loc. Şi numai încet se auzea motanul mieunând din câte şapte capetele. 

Pierdut în păduri, Genarul îşi aude calul nechezând. 



— Ce e? îl întrebă. 

— Făt-Frumos îţi fură fata, răspunse calul năzdrăvan. 

— Putea-l-om ajunge? întrebă Genarul mirat, pentru că ştia că-1 omorâse pe 
Făt-Frumos. 

— Nu, zău, răspunse calul, pentru c-a încălecat pe un frate al meu, care are 
şapte inimi, pe când eu n-am decât două. 

Genarul îşi înfipse pintenii adânc în coastele calului, care fugea scuturându- 
se... ca o vijelie. Când îl văzu pe Făt-Frumos în pustiu, zise calului său: 

— Spune frăţâne-tău să-şi arunce stăpânul în nori şi să vină la mine, că l-oi 
hrăni cu miez de nucă şi l-oi adăpa cu lapte dulce. 

Calul Genarului îi necheză frăţâne-său ceea ce-i spusese, iar frate-său i-o 
spuse lui Făt-Frumos. 

— Zi frăţâne-tău, zise Făt-Frumos calului său, să-şi arunce stăpânu-n nori, şi 
l-oi hrăni cu jăratic şi l-oi adăpa cu pară de foc. 

Calul lui Făt-Frumos o necheză asta frăţâne-său, şi acesta azvârli pe Genarul 
până în nori. Norii cerului înmărmuriră şi se făcură palat sur şi frumos, iar din 
două gene de nouri se vedeau doi ochi albaştri ca cerul, ce repezeau fulgere 
lungi. Erau ochii Genarului, exilat în împărăţia aerului. 

Făt-Frumos domoli pasul calului şi aşeză pe fată pe acela al tătâne-său. O zi 
încă, şi ajunseră în mândra cetate a împăratului. 

Lumea-1 crezuse mort pe Făt-Frumos, şi de aceea, când se împrăştie faima 
venirii lui, ziua-şi muie aerul în lumină de sărbătoare şi oamenii aşteptau 
murmurând la faima venirii lui, cum vuieşte un lan de grâu la suflarea unui vânt. 

Dar ce făcuse oare în vremea aceea Ileana împărăteasa? Ea, cum plecase Făt- 
Frumos, s-a închis într-o grădină cu nalte ziduri de fier, şi acolo, culcându-se pe 
pietre reci, cu capul pe un bolovan de cremene, plânse într-o scaldă de aur, 
aşezată lângă ea, lacrimi curate ca diamantul. 

în grădina cu multe straturi, neudată şi necăutată de nimeni, născură din 
pietriş sterp, din arşiţa zilei şi din secăciunea nopţii flori cu frunze galbene şi c-o 
culoare stinsă si turbure ca turburii ochi ai morţilor — florile durerii. 

Ochii împărătesei Ilenei, orbiţi de plâns, nu mai vedeau nimica, decât i se 
părea numai că-n luciul băii, plină de lacrimile ei, vedea ca-n vis chipul mirelui 
ei iubit. Ci ochii ei, două izvoare secate, încetase de a mai vărsa lacrimi. Cine-o 
vedea cu părul ei galben şi lung, despletit şi împrăştiat ca creţii unei mantii de 
aur pe sânul ei rece, cine-ar fi văzut faţa ei de-o durere mută, săpată parcă cu 
dalta în trăsăturile ei, ar fi gândit că-i o înmărmurită zână a undelor, culcată pe 
un mormânt de prund. 

Dar cum auzi vuietul venirii lui, faţa ei se-nsenină; ea luă o mână de lacrimi 
din baie şi stropi grădina. Ca prin farmec, foile galbene ale aleilor de arbori şi ale 



straturilor se-nverziră ca smarandul. Florile triste si turburi se-nălbiră ca 

> 

mărgăritarul cel strălucit, şi din botezul de lacrimi luară numele lăcrămioare. 

împărăteasa cea oarbă şi albă umblă încet prin straturi şi culese în poale o 
mulţime de lăcrimioare, pe care apoi, aşternându-le lângă baia de aur, făcu un pat 
de flori. 

Atunci intră Făt-Frumos. Ea s-aruncă la gâtul lui, însă, amuţită de bucurie, ea 
nu putu decât să îndrepte asupră-i ochii săi stinşi şi orbi, cu care ar fi vrut să-l 
soarbă în sufletul ei. Apoi ea îl luă de mână şi-i arătă baia de lacrimi. 

Luna limpede înflorea ca o faţă de aur pe seninul cel adânc al cerului. în 
aerul nopţii, Făt-Frumos îşi spălă faţa în baia de lacrimi, apoi, învălindu-se în 
mantaua ce i-o ţesuse din raze de lună, se culcă să doarmă în patul de flori, 
împărăteasa se culcă şi ea lângă el şi visă în vis că Maica Domnului desprinsese 
din cer două vinete stele ale dimineţii şi i le aşezase pe frunte. 

A doua zi, deşteptată, ea vedea... A treia zi se cunună împăratul cu fata 
Genarului. A patra zi era să fie nunta lui Făt-Frumos. Un roi de raze venind din 
cer a spus lăutarilor cum horesc îngerii când se sfinţeşte un sfânt, şi roiuri de 
unde răsărind din inima pământului le-a spus cum cântă ursitorile când urzesc 

binele oamenilor. Astfel lăutarii măiestriră hore nalte si urări adânci. 

> 

Trandafirul cel înfocat, crinii de argint, lăcrimioarele sure ca mărgăritarul, 
mironosiţele viorele si florile toate s-adunară, vorbind fiecare în mirosul ei, si 
ţinură sfat lung cum să fie luminile hainei de mireasă; apoi încredinţară taina lor 
unui curtenitor flutur albastru stropit cu aur. Acesta se duse şi flutură în cercuri 
multe asupra feţei miresii când ea dormea ş-o făcu să vadă într-un vis luciu ca 
oglinda cum trebuia să fie-mbrăcată. Ea zâmbi când se visă atât de frumoasă. 

Mirele-şi puse cămaşă de tort de raze de lună, brâu de mărgăritare, manta 
albă ca ninsoarea. 

Şi se făcu nuntă mândră şi frumoasă, cum n-a fost alta pe faţa pământului. 

Ş-au trăit apoi în pace şi în linişte ani mulţi şi fericiţi, iar dac-a fi adevărat ce 
zice lumea, că pentru feţii-frumoşi vremea nu vremuieşte, apoi poate c-or fi 

trăind si astăzi. 

» 



Călin Nebunul 


Era odat-un împărat ş-avea trei fete şi erau aşa de frumoase, de la soare te 
puteai uita, da la dânsele ba. Acu, cele două erau cum erau, da cea mijlocie nici 
se mai povesteşte frumuseţea ei. Acu câţi feciori de-mpăraţi şi de ghinărari au 
cerut-o, împăratul n-a vrut să le-o deie. Acu-ntr-o seară au venit trei tineri şi le- 
au cerut, da el n-a vrut să le dea. Acu ei au ieşit afară şi unul dintr-înşii a prins a 
fluiera cât s-a făcut un nor mare si nu s-au mai văzut nici ei, nici fetele. Le-a 
răpit. Acu-mpăratul a scos veste-n ţară că cine-a găsi fetele le dă de nevastă. 
Acu-n satu cela-a-mpăratului era un om ş-avea trei flăcăi. 

Doi erau cum erau, da unul era prost, şedea-n cenuşă şi-l chema Călin 
Nebunul. Ş-au zis acei doi fraţi: „Haidem şi noi să căutăm fetele-mpăratului“. 
Da’ Călin a zis: „Hai şi eu cu voi“. Ş-acei doi au zis: „Hai“. 

Şi-mpăratul a zis că care s-a porni după fete le dă bani de cheltuială şi straie 
de primeneală. Acu ei au făcut un arc ş-au zis că unde l-a zvârli, până unde-a 
ajunge, acolo să poposească. 

A aruncat cel mare ş-a mers vo două zile ş-a ajuns. A aruncat şi cel mijlociu 
şi tot aşa degrabă a ajuns. Da când a aruncat Călin Nebunul, a mers trei luni de 
zile, zi şi noapte, şi de-abia a ajuns. Acu ei, mergând pe drum, au gătit şi 
cremenea si amnaru. De-abia au avut cu ce atâta oleacă de foc. S-au zis asa ei 

» j » j » 

înde ei că să păzească focul unul din ei cât or dormi ceilalţi doi, că dacă s-a 
stinge focul, îi taie capul celui ce-a păzit dintr-înşii. Acu s-au culcat cei doi, şi 
cel mare a rămas să păzească. Pe la miezul nopţii s-a auzit un vuiet grozav. 

Era un zmeu cu trei capete. 

— Cum ai putut să-mi calci moşiile de la tată-meu făr’ de voia nimănui? Hai 
la luptă! 

— Hai! 

Şi s-au luptat ei, s-au luptat, pân’ acu l-a omorât pe zmeu şi a făcut din 
capetele lui trei căpiţi de carne. Acu se trezesc cei doi. 

— Uite, voi aţi dormit, da’ eu uite ce lupt-am avut. 

Acu a doua noapte cel mijlociu era să stea de strajă. Iar pe la miezul nopţii se 
aude-un vuiet. 

— Cum ai putut să-mi calci moşiile lui tată-meu fără voia nimănui? 

Aista era cu patru capete. 

— Hai la luptă! 

— Hai! 

Şi l-a omorât şi pe acesta ş-a făcut patru căpiţi de carne din capetele lui. Acu, 



când s-au trezit ei, o-nceput să-i deie de grijă lui Călin Nebunul că să păzească 
bine focul. Acu el a treia noapte era să fie. 

Acu iar pe la miezul nopţii s-auzi un huiet mare. Un zmeu era — cu opt 
capete. 

— Hi! zice Călin Nebunul, — că si zmeul era năzdrăvan, si ştia de dânsul — 

J 5 J 5 5 

hai la luptă! 

— Hai! 

Cât se luptă, se luptă cât de cât să nu se deie zmeul. I-a tăiat Călin Nebunul o 
ureche ş-a picat o picătură de sânge ş-a stins focul. Ş-aşa, pi-ntuneric, s-o-nceput 
ei a lupta ş-în sfârşit l-a omorât Călin Nebunul ş-a făcut opt căpiţi de carne. Acu 
ce să facă el? Foc nu-i. S-a luat el şi mergea aşa supărat prin pădure ş-a ajuns la 
un copac nalt şi s-a suit în vârful lui ş-a văzut în depărtare o zare de foc. 
Scoboară el şi se porneşte s-ajung-acolo şi-ntâlneşte un om pe drum. 

— Bună noapte! 

— Mulţumesc d-tale! 

> 

— Da 5 cine eşti d-ta? 

> 

— Eu-s De-cu-sară. 

Călin Nebunul l-apucă şi-l leagă de-un copac cot la cot. Mai merge el o 
bucată bună, si mai întâlneşte un om. 

'5 5 

— Bună noapte. 

— Mulţumesc d-tale. 

> 

— Da 5 cine eşti d-ta? 

> 

— Eu îs Miezu-nopţii. 

Ia şi pe-acela şi-l leagă iar de-un copac. Mai merge el înainte şi mai 

întâlneşte un om. 

» 

— Bună noapte. 

— Mulţumesc d-tale. 

— Da’ cine eşti d-ta? 

» 

— Eu îs Zori-de-ziuă. 

îl leagă şi pe-acela. El i-a legat, că lui i-era frică să nu se facă ziuă. în sfârşit, 
ajunge el acolo. Acolo era o groapă mare ş-un cazan c-o pereche de pirosteie 
mari, şi-ntr-însul fierbea vo două-trei vaci şimprejurul pirosteilor se cocea o 
turtă. Şi împrejurul ei dormeau doisprezece zmei şi două zmeoaice, mamele lor. 
Acu Călin Nebunul ia vo doi tăciuni într-un hârb s-un cărbune-n lulea si, 
plecând, iacă, i-a venit aşa o miroznă de bună din demâncat, şi, luând o bucăţică, 
a curs apă clocotită pe urechea unui zmeu şi el a ţipat straşnic, că toţi s-au trezit 
şi l-au prins pe Călin Nebunul. 

S-au vrut să-l omoare si el a zis: 

5 5 

— Mă rog d-lor-voastre, lăsaţi-mă, că sunt om sărac! 



Da’ ei au zis asa: 

> 

— Dacă tu ne-i aduce pe fata-mpăratului Roşu, noi te-om lăsa. 

Da’ el a zis: 

— Da’ de ce n-o luaţi d-voastră, că sunteti mai mulţi si mai tari?... 

— Da’ noi suntem duhuri necurate, şi-mpăratul are un cocoş ş-un căţel. Noi, 
când ne-apropiem de palatul lui, cocoşul cântă şi căţelul bate, şi noi trebuie să 
fugim... Da’ tu-i putea mai bine, că eşti om pământean. 

Da’ Călin Nebunul, viclean: 

— Haideţi şi d-voastră cu mine, că-s eu om pământean şi căţelul n-a bate, 

nici cocosul n-a cânta. 

» 

Da’ Călin Nebunul se uită şi vede-un voinic ca şi dânsul, legat cot la cot de- 
un copac, şi când a văzut că s-a pornit Călin Nebunul, el s-a smucit straşnic, 
încât au rămas mâinile la copac şi el a fugit. Şi ei merg, merg pân ce-ajung la 
poarta-mpăratului. Şi era o poartă mare de fier, că nu era-n stare să treacă nime 
afară de Călin Nebunul. Şi el s-a suit pe poartă ş-a zis zmeilor: 

— Hai să vă iau câte pe unul de chică să vă dau în ogradă. Şi lua tot lua câte 
unul şi cu paloşul le tăia capul, pân ce a tăiat la toţi. Ş-a intrat în ogradă, da- 
mpăratul, de grozav zid şi poartă ce avea, uşile erau toate deschise. Călin 
Nebunul s-a suit sus pe scări, şi scările erau de aur bătute cu diamant, ş-a intrat 
în casă unde dormea fata. 

Da’ era lună s-o mândreate afară, si luna bătea în casă unde dormea fata. Da’ 
fata era aşa de frumoasă de cât de nepovestit. Călin Nebunul a sărutat-o şi i-a 
luat inelul de pe mână şi s-a dus. Când a ajuns la zmeii cei tăiaţi, le-a tăiat 
vârfurile limbilor la toţi doisprezece şi le-a pus în basma ş-a trecut poarta şi s-a 
pornit la drum. A mers pân ce-a ajuns la cazan. A putut prinde o zmeoaică ş-a 
tăiat-o, da una a scăpat. A luat pe degetu ista mic turta şi pe cellalt cazanu cu 
carne şi-ntr-un hârb oleacă de foc şi s-a pornit la drum. 

Ş-a ajuns la Zori-de-ziuă şi i-a dat o bucat’ de carne ş-o bucat’ de turtă, l-a 
dezlegat ş-a zis: 

— Hai, du-te! 

Mai merge el, ajunge la Miezu-nopţii şi-i dă ş-aceluia o bucat’ de carne ş-o 
bucat’ de turtă şi-i dă drumul ş-aceluia. Când a ajuns la De-cu-sară, era mai mult 
mort de când era legat. îi dă ş-aceluia o bucat’ de carne ş-o bucat’ de turtă şi-i 
zice: 

— Du-te, bre, ’n pace! 

Când a ajuns, n-a apucat a aţâţa focul, şi soarele acu era sus. Fraţii lui atâta 
dormise, c-acu-ntrase mai de-un stânjen în pământ. Când s-au trezit, a zis: 

— I, Călin Nebune, lung-a mai fost noaptea asta! 

Da’ Călin Nebunul nimica nu le-a povestit din ceea ce s-a petrecut cu dânsul 



noaptea. Au pregătit ei iar să se pornească ş-a zvârlit tot Călin Nebunul arcul ş- 
au mers ei aşa pan’ la Pădurea de aur. Când au ajuns acolo, le-a zis Călin 

Nebunul asa: 

> 

— Fraţilor, voi nu-ţi putea trece-n pădurea asta. Faceţi-vă voi o colibă aici şi 
staţi şi mă duc eu singur. 

Aşa, el s-a pornit. Când a ajuns în mijlocul Pădurii cei de aur, fata cea mare a 
împăratului făcea de mâncat zmeului ei. 

— Bună vreme, fată de-mpărat! 

— Mulţumesc, d-tale, Călin Nebune. De numele d-tale am auzit, dar a vedea 
nu te-am văzut. Da’ fugi că dac-a veni zmeul te ucide. 

— Da cât mănâncă zmeul tău? 

Fata zice: 

— Patru cuptoare de pâine, patru vaci fripte şi patru antaluri de vin. Zice: 

— Ia să văd eu, le-oi putea mânca? 

Se pune Călin Nebunul şi mănâncă toate. Iaca, vine şi zmeul. 

— Bună vreme, câne de zmeu! 

— Mulţumesc, Călin Nebune! 

— Am venit să iau pe fată. Na, hai la luptă! 

— Stai, să mănânc ceva. 

— Da 5 că, zice, eu ţi-am mâncat mâncarea. 

— Cu atât mai bine, zice, eu sunt uşor şi tu eşti greu. 

Şi se iau la luptă şi se luptă şi-l omoară Călin Nebunul. Pe urmă zice fetei: 

— Rămâi aici, că eu mă duc să scot cele două surori ale tale. Şi se porneşte. 
Ajunge-n mijlocul Pădurii cei de argint. Fata cea mijlocie făcea de mâncat ş- 
aceea. Da’ el, cum a văzut-o, i-a căzut straşnic de dragă. 

— Bună vreme, fată de-mpărat! 

— Mulţumesc d-tale, Călin Nebune! De numele d-tale am auzit, d-a vedea nu 
te-am văzut. 

Da’ şi Călin Nebunul era frumos, şi fetei i-a căzut drag. Da 5 fata-i zice: 

— Fugi, că dac-a veni zmeul te ucide! 

— Da cât mănâncă zmeul? 

— Opt cuptoare de pâine, opt vaci fripte şi opt antaluri de vin. 

— Adă-ncoace, să văd, oi putea mânca? 

Si mănâncă tot. Iaca, vine si zmeul. 

— Bună vreme, câine de zmeu! 

— Mulţumesc, Călin Nebune. 

— Hai la luptă! 

— Stai, să mănânc ceva. 

— Că eu ti-am mâncat mâncarea! 

> 



— Mi-o fi mai uşor la luptă. 

Şi se iau, se luptă şi se luptă, şi-l omoară Călin Nebunul. Da lui aşa-i era de 
dragă fata, de a luat-o cu dânsul la Pădurea de aramă. Când a ajuns în mijlocul 
pădurii, ş-aceea făcea de mâncat. Aceea nu-1 ştia, da văzându-1 cu soră-sa a- 

nteles. 

» 

— Unde-ti este bărbatul tău? 

> 

— La vânat, Călin Nebune. Da’ fugi, c-aista te omoară! 

— Cât mănâncă el? 

— Douăsprezece cuptoare de pâine, douăsprezece vaci fripte şi douăsprezece 
antaluri de vin. 

— Ia să văd eu, oi mânca? 

Mănâncă Călin Nebunul, mănâncă, când la un antal de vin nu-1 poate bea şi 

zice-asa: 

» 

— Cu atâta-i mai tare zmeul decât mine. 

Iaca, vine si zmeul. 

— Bună vreme, câne de zmeu! 

— Mulţumesc d-tale, Călin Nebune! 

— Am venit să-ţi iau pe fată. 

— Ba pe fată nu-i lua-o. 

— Hai la luptă! 

— Numai să mănânc ceva. 

— Eu demâncatul ti l-am mâncat! 

> 

— Eu oi fi mai uşor, tu mai greu. Hai la luptă! 

— Hai! 

Se luptă, se luptă, cât de cât să nu să deie zmeul. Zice zmeul: 

— Hai, eu m-oi face o pară roşă, tu te fă o pară verde. 

Da’ el cu asta a greşit, că para roşă-i mai moale, para verde-i mai tare. Iaca, 
trecu pe-acolo o cioară pe sus. Şi-i zice zmeul: 

— Cioară, cioară, moaie-ţi aripa ta-n apă şi stinge para ast’ verde. 

Da’ Călin Nebunul zice: 

— împărate prenălţate, moaie-ţi aripa ta-n apă şi stinge para ast’ roşie. 

Cioara, când a auzit — ştii d-ta, a urcat-o — îndată s-a dus. După ce-a udat- 

o, a-nceput a ciupi dintr-însa, ş-atâta sânge a-nceput a curge, de umblai pân’ în 
genunchi. De acolea el s-a luat cu fetele şi s-a pornit. A ajuns în Pădurea de aur 
ş-a luat şi pe cea mare şi s-a pornit ş-a ajuns la fraţii lui. 

S-a zis asa: 

> > 

— Fraţilor, pe aste două le-ţi lua voi, dar ast’ mijlocie e-a mea; şi s-a culcat 
să doarmă. 

Şi fraţii s-au sfătuit aşa: ca să-l omoare nu se putea, da să-i taie picioarele şi 



să ieie fetele şi să se ducă la-mpăratul şi să zică că ei le-au scos. Şi i-au tăiat 
picioarele când dormea ş-au luat fetele şi s-au pornit (aşa era de trudit de lupte, 
încât n-a simţit când i-au tăiat picioarele). 

în zori de ziuă se trezeşte el. Se vede făr’ de picioare. Ce să facă? Da 5 
picioarele i le-au luat de acolo, că altmintrele el le-ar fi pus, că era năzdrăvan. 

S-a luat el încetişor s-a intrat în Pădurea ast’ de aur. A mers vo trei zile si vo 
trei nopţi ş-a ajuns la un palat, aşa de frumosu-i, de nu te-ndurai să te uiţi la 
dânsul. Ş-a auzit un cântec aşa de jale, de i-a rupt inima. Se ia el încetişor şi se 
suie pe scările cele şi vede acolo pe voinicul ce-şi rupsese mâinile la zmei. 

— Bună vreme, voinice! 

— Mulţumesc d-tale, Călin Nebune, da’ ce-ai păţit? 

Şi el începe a-i spune toate câte-a păţit. 

— Hai să fim fraţi de cruce! 

— Hai! 

— Da d-ta cine eşti? l-întreabă Călin Nebunul. 

— Eu, zice, s-un fecior de-mpărat, şi pădurile astea au fost toate a tătâne-meu 
şi ni le-a luat zmeii; da’ de când ai omorât pe zmei, acu iar suntem noi în 
stăpânire, şi eu pentru că-s făr’ de mâini trăiesc aici. Eu făr’ de mâini, tu făr’ de 
picioare, om trăi bine. Călin Nebunul se prinde cu mâinile de gâtul feciorului de- 
mpărat şi se primblă prin pădure. Aşa într-o zi, aude un foşnet în frunze. Da 5 

fratele lui cel de cruce zice asa: 

» 

— Eu m-oi apropia încetişor şi ţi-oi da drumul, şi tu prinde cu mâinile. 

Dându-i drumul, prinde pe zmeoaica cea scăpată şi zice aşa: 

— Fă-mi mie picioare şi istuia mâini, ori te omorâm. Şi zmeoaica zice: 

— Ia, aicea, ca de un stânjin de departe, este o baltă; vâră-te acolo, că-i ieşi 
cu picioare şi istlalt cu mâini. 

Da’ Călin Nebunul, mehenghiu: 

— Vâră-te tu întâi. 

— Ei... ba vârâţi-vă d-voastră! 

> 

Da’ Călin Nebunul rupe o crenguţă verde ş-o moaie-n apa ceea ş-o scoate 
uscată, ş-o-ncepe a pumni, ca ce-a vrut să-i usuce. 

— Mă rog, nu mă bate, căci este la dreapta altă baltă. 

Călin Nebunul vâră o crenguţă uscată ş-o scoate verde, şi se vâră el acolo şi 
se scoate cu picioare şi cellalt cu mâini. Şi ia ş-o omoară pe zmeoaică, că ştia că- 
n orice vreme are să-i facă rău. De acolo ei se iau iar si zice Călin Nebunul asa: 

— De-acu eu mă duc să-mi caut pe nevasta mea, da-ntâi hai să mă duc într- 
un loc care ţi-am spus eu, la fata-mpăratului Roşu. 

Şi se iau şi se pornesc. Mergând ei printr-o pădure, aproape de curtea- 
mpăratului, o cules Călin Nebunul o basma de alune. Ajungând la poartă, a auzit 



un vuiet mare. Da’ei erau îmbrăcaţi cu itari si cu cojoc si-ncinsi cu chimiri. 

Da’baba cea de la poartă era de-a noastră. 

— Bună seara, mătuşă! 

— Mulţumesc d-tale, voinice! 

— Da’ ce-i aici, ce s-aude? 

— Se mărită fata-mpăratului. 

— Da’ cine o ia? 

— Bucătarul, c-o ucis doisprezece zmei. 

Da’ Călin Nebunul îi zice-asa babei: 

» 

— Mătuşă, iaca-ţi dau un căuş de galbeni, să-mi faci ce ţi-oi zice. 

— Ţi-oi face, voinice. 

El a luat basmaua ceea de alune. Era basma de-a noastre — neagră, cu 
floricele p-împrejur — ş-a pus inelu-n mijloc ş-a zis aşa: 

— Du, mătuşă, şi pune dinaintea împăratului, măcar că te-or ghionti şi te-or 
da afară, vârâ-te-aşa, cu de-a sila. 

Baba s-a dus ş-a intrat în ghionturi, ca acolo, ş-a pus pe masă, ş-a ieşit. Când 
i-a dat Călin Nebunul căuşul cel de galbeni, ea straşnic s-a bucurat... că ea nu 
cât să-l fi avut în viaţa ei, dar nici nu l-a văzut. împăratul când a pus mâna pe 
basma, alunele a-nceput a durăi pe masă ş-a rămas inelu-n mijloc. 

Fata a zis: 

— Iaca, tată, inelul meu, pe care nu se ştie cum l-am prăpădit, 
împăratul a-nceput a striga: 

— Cine-a adus basmaua cu alunele? 

Logofeţii au spus că baba cea de la poartă. Degrab-au strigat s-aducă cine-a 
adus. Se ia Călin Nebunul şi intră. Da’ mirele, ţiganul, şedea pe trei perini de 
puf. Când a fost Călin Nebunul în pragul uşei, o perină a căzut de sub ţigan. 
Când a fost în mijlocul casei, a picat ş-a doua şi ţiganu-a zis: „încet, să nu mă 
tăvăleşti". Când a fost lângă-mpăratul, a căzut ş-a treia perină, că de! ţiganului 

nu i se cădea să sadă. 

> 

Zice-mpăratul: 

— Cum, voinice, inelul fetei mele a ajuns la d-ta? 

— împărate prenălţate! Iaca cum şi iaca cum. 

Da’ ţiganul: 

— Ce spui minciuni, că eu am ucis zmeii... 

Da’ Călin zice: 

— împărate, s-aducă toţi zmeii, să vezi: este vârful limbilor? 

A adus, si cu adevărat nu era. Atunci el le-a scos si i le-a arătat. Atunci 

împăratu-a strigat s-aducă calul cel mai bun din grajd şi-a legat pe ţigan la coada 
calului, ş-a pus ş-un sac de nuci ş-a dat bici calului... Unde pica nuca, pica şi 



bucăţica din ţigan. 

Acu-mpăratul a zis: 

— De-acu, voinice, mi-i fi ginere. 

— Da’ Călin a zis: 

— Ba nu,-mpărate, că mie alta mi-a căzut dragă, da eu am un frate de cruce 
aici cu mine, tot fecior de-mpărat, s-o ieie-acela. 

Şi l-a adus, deşi fata ar fi vrut mai degrabă după Călin Nebunul; dar, dă, cu 
istălalt era potrivită. Ş-a făcut o nuntă straşnică, de-a ţinut vo trei săptămâini; 
luminaţii, lăutari, ce nu era. 

— De-acu mă duc să-mi găsesc pe-a mea. 

Cât plângeau ei şi stăruia, da’ n-a putut să-l potrivească să rămâie. Ş-a pornit. 
Când a ajuns el la casa tătâni-său, era un palat straşnic ş-un cârd de porci, şi-l 
păştea un băieţel ca de vro şapte ani. Că de când îi tăiase picioarele, acu era vo 
opt ani de zile. 

— Bună vreme, băietele! 

— Mulţumim d-tale, bade! 

— Cine sade-n curţile ieste? 

> » 

— Ia, nişte voinici care au luat nişte fete de-mpărat, care le luase zmeii. 

— Da’ cum trăiesc ei, pe care fete au luat? 

— Cel mai mare a luat pe fata cea mare, cel mijlociu a luat pe cea mică. 

— Da’ cea mijlocie? 

— Aia au pus-o de păzeşte găinăria. 

— Da’ tu a cui eşti? 

— Mama-mi spune că-s a lui Călin Nebunul, cine-a mai fi acela... 

Da el, când a auzit aşa, numai el ştia inima lui, că dă, să ierţi mata, cinstita 
fata matale! era a lui. 

j 

— Da’ mă rog, bade, ajută-mi a da porcii-n ocol. 

Merg porcii, merg, când o scroafă nu vrea să intre. 

Călin Nebunul a trântit cu drucu-n scroafă. Ea a-nceput a ţipa alergând, 
porcii — toţi după dânsa. Decât a auzit ei ş-au ieşit afară ş-au început a striga, 
care-i acolo de bate porcii? Da’ Călin Nebunul intră-n ogradă. Ei, cum l-au 
văzut, l-au cunoscut. Şi s-au sculat îndată şi s-au pus în genunchi înaintea lui: 

— Iartă-ne, frate, că ne cunoaştem greşala. 

Da’ Călin a zis asa: 

> 

— Ba nu, fraţilor, hai să facem o bombă de fier, şi noi să ne punem tustrei 
alături, ia-aşa, cum faci cruce. Ş-o aruncaţi unul din voi în sus, că-i ştiut că pe 
care-a cădea, acela-i vinovat. 

Ş-au aruncat în sus, ş-a căzut pe cei doi şi i-a făcut mii de fărâme. 

Si el a făcut o nuntă straşnică. Da’ el nu era asa tare la inimă ca să tie pe- 

acelea de rău, ca aceia pe asta a lui, el tot ţinea ca la cumnatele lui. Ş-a făcut un 
bal straşnic, şi eram şi eu acolo... şi ei au făcut o ulcicuţă de papară şi m-au dat 
pe uş-afară. Da’ mie mi-a fost ciudă, şi m-am dus în grajd şi mi-am ales un cal cu 
şaua de aur, cu trupul de criţă, cu picioare de ceară, cu coada de fuior, cu capul 
de curechi, cu ochii de neghină, ş-am pornit p-un deal de cremene: picioarele se 
topeau, coada-i pârâia, ochii pocneau. Ş-am încălecat pe-o prăjină şi ţi-am spus o 
minciună, ş-am încălecat pe-o poartă şi ţi-am spus-o toată. 



Frumoasa Lumii 


Apoi poveste, poveste, D-zeu la noi soseşte, că-nainte mult mai este. Era 
odată un vânător ş-avea trei copii şi era sărac-sărac, cât numai cu-atâta se ţinea, 
că-mpuşca câte-o păsăruică, o vindea ş-atâta era hrana lui, săracul. Acu era o 
pădure pe-acolo pe-aproape, de-i zicea Pădurea neagră. Ş-au apucat oamenii din 
satul cela a zice că nu s-a putea să s-apropie nime de pădurea ceea. Ş-aşa era 
părăsită, nime nu se ducea, că ziceau că la miezul nopţii vin dracii. 

Acu bietu omul ist sărac a zis într-o zi către femeia lui: 

— Măi femeie, tot o moarte-am să mor, ia să mă duc eu în pădurea ceea, să 
văd ce-oi găsi acolo. 

Aşa, i-a făcut nevasta o turtă-n traistă şi s-a pornit el; a luat puşca-n spate. 
Ajungând el acolo, lui îi era foarte frică... da 5 omul sărac sărăcia-1 împinge a se 
duce orunde ca să câştige. 

Iaca, mergând el aşa, ajunge la un copac nalt şi tufos straşnic, nu ştiu cum s-o 
fi chemat, şi vede-o pasăre aşa de frumoasă — era de aur. Acu el ce să facă, ca 
doar să n-o-mpuşte, s-o poată prinde, că, vânzând-o vie, mai multe parale ar fi 
luat. Alungând-o el prin copac, ea se vârâ-ntr-o bortă... ş-o prinde. El n-a mai 
stătut către noapte, că s-a temut de draci, ci a luat pasărea ş-a venit acasă ş-a 
făcut o cuşcă bună ş-a pus pasărea-n cuşcă. 

Acu el în ziua ceea, era sâmbătă, care-o prins-o, şi duminică dimineaţa s-a 
ouat un ou. Oul era de aur. Da’ el zice: 

— Ei, măi femeie, eu n-oi vinde pasărea asta, că ea s-a oua şi eu oi avea câte- 

un ou si m-oi hrăni din zi-n zi. 

> 

El ia oul şi se duce-n târg şi-l întreabă negustorul: 

— Ce ai de vândut si cât ceri? 

» 

— Am un ou si cer o mie de lei. 

> 

Da’ un jidan zice (tot ei îs mai mehenghi): 

— Ia să văd oul. 

Când vede oul cel de aur — făcea mai mult decât o mie de lei — (îi dă mia 
de lei). Ia el mia de lei, cumpără cele trebuincioase pentru copii şi femeie şi se 
duce-acasă. Da pe guşa păsării era ceva scris, da’ omul nu ştia carte. 

Când în a doua duminică iar s-a ouat un ou de aur. Si el s-a dus si iar a cerut 

» » 

o mie de lei. Da’ să iei samă, d-ta, că tot jidanul cela i-a ieşit înainte! 

în a treia duminică, când a dus oul, a pus pe gânduri pe jidan. Şi s-a gândit 
aşa jidanul: l-a întrebat unde şede, să se ducă să vadă de unde are el ouă de aur. 
Vine jidanul; da’ el ţinea cuşca în colţul casei. 



Cum a intrat jidanul în casă — el ştia carte — odată şi-aruncă ochii-n fundul 
casei. Pe guşa păsării aşa scria: „Cine-a mânca inima are să fie-mpărat; cine-a 
mânca rânza, de câte ori s-a trezi pe noapte, de-atâtea ori are să găsească câte o 
pungă de bani sub cap; cine-a mânca maiurile are să fie om cu noroc în lume, 
oriunde va merge el, orice pas a face el, tot cu noroc are să fie“. Acu jidanul, tot 
cu duşmănie asupra creştinului: 

— Vinde-mi mie pasărea! 

— N-o pot, jupâne. Asta-i câştigul meu, toată viaţa pentru mine şi pentru 
copii. 

în sfârşit, cât s-a pus jidanul, n-a vrut bietul om s-o vândă. Jidanul a zis că i-i 

rău si c-are să mâie la om. Vânătorul a doua zi s-a sculat de dimineaţă si s-a dus 

» » » 

cu puşca după vânat. Da’ jidanul — şiret, da’ femeia, ca de-a noastre, proastă — 

si-i zice-asa femeii: 

> > 

— Nevastă, ce să trăieşti c-un om asa de sărac, vin’ să te iau eu, că te-oi tine 

bine si ti-oi tine si copiii. Da’ femeia zice: 

— Dacă te-i boteza! Apoi, zice, cum la noi, nu se poate să se despărţească. 
Da’ jidanul zice: 

— Lasă-1 pe mâna mea, că eu îl omor până mâine. îi dă nu ştiu ce şi omoară 

omul. De-acolo zice-asa: 

» 

— Femeie, te-oi lua, dar mai întâi taie-mi pasărea şi mi-o frige. 

Da’ să nu lipsească nimica din pasăre, toată s-o mănânc eu. Şi femeia, 
dobitoacă, ea s-a potrivit. A tăiat şi a fript pasărea ş-a pus-o pe vatră, a strâns-o şi 
ea iese din casă cu treabă, şi copiii, tustrei, intră-n casă. Zice unul dintr-înşii: 

— Mă, tare mi-i foame... Mama a fript pasărea ceea, hai să mâncăm câte-o 

bucăţică. 

> 

— D’ apoi dac-a fript-o jidanului, ne-a bate! 

— Hai să mâncăm dinăuntru, că nu s-a vedea. 

Ia cel mare inima, cel mijlociu rânza, cel mic maiurile. Pasărea acu nu mai 
plătea nimica dacă le mâncase acelea. Da’ copiii, după ce-au mâncat: 

— Măi, hai să fugim, că ne-a bate. 

Si era o bortă-n dosul casei si s-au vârât acolo. 

Vine jidanul. Da 5 la pasăre cele nu-s într-însa. Apoi începe-a striga, bate pe 
biata femeie. 

— De bună seamă, au mâncat copiii, căci altul nime n-a fost în casă. 

Jidanul îndată strigă după copii, să-i taie, să mănânce el din copii. I-au căutat, 

i-au căutat, în sfârşit nu i-au găsit. Dac-a văzut jidanul că nu-s şi nu-s, s-a dus 
dracului — cruce de aur în casă! — a lăsat şi pe femeie şi tot. Că el tot aşa era să 
facă, d-apoi Dumnezeu a lăsat mai bine să mănânce copiii decât dânsul, că 
Dumnezeu nu doarme. Acu, acel mare a umblat ce-a umblat şi s-a făcut împărat 



pe ţara aceea. Acu numai aista era micuşor de tot, tot la mă-sa şedea, ist care 
mâncase maiurile, şi pesemne unde avea el să aibă aşa noroc, tare era leneş. 

Cel ce a mâncat rânza găsea tot pungi de bani şi se făcuse straşnic om de rău. 
îi erau dragi numai petrecerile, să ierţi mata, îi erau dragi cucoanele cele 
frumoase. Acu, acolo, straşnic era de frumoasă una de-i zicea Frumoasa Lumii. 
La soare te puteai uita, da la dânsa ba. 

Acu el tot umbla, că doar i-ar da-o boierul cela, da nici că vrea să i-o dea. 
Iaca vine el acasă la mă-sa: 

— Mamă, ce mi-s buni mie banii dacă nu pot eu lua pe ceea ce mi-a picat 
dragă! 

Da’ mă-sa zice: 

— Dragul mamei, du-te şi tot te-i putea întâlni cu ea. (Să vorbească cu dânsa, 
poate i-ar fi fost şi ei drag.) Da’ ea era vicleană. Acu aist ce-a mâncat maiurile se 
juca cu nişte bulgăraşi cu alţi băieţi pe-afară. Vine un moşneag. 

— Dragul moşului, ce faci tu aici? 

— Ia mă joc, moşule! 

— Hai cu moşu, că ţi-a da pere şi mere (ştii, ca la copii) — înşală pe băiat şi- 
1 ia cu dânsul. 

Da’ acela era un vrăjitor grozav — îngheţa apa. Ş-acu el, tot vrăjind prin 
Pădurea neagră, a dat de ceva straşnic, care el nu putea face, numai c-un copil. 
Se duce-acolo cu băiatu-n mijlocul pădurii şi dă de-o piatră mare. Şi bate de trei 
ori în piatră şi se deschide pământul. Şi el zice băiatului aşa: 

— Măi băiate, du-te pe scările ieste într-acolo sub pământ (erau nişte scări) 
şi-ai să cobori într-o grădină aşa de mândră, şi-ai să dai de-o căsuţă acolo-n 
grădină. Să intri-n casă ş-ai să vezi un horn făcut acolo şi pe vatră ai să vezi o 
cheie. Să iei cheia ceea, s-o pui în brâu şi să vii înapoi la mine. Da’ na-ţi ş-o 
veriguţă de fier, că făr’ de veriga asta nu poţi intra. (Acolo era pe ceea lume, 
zice-că.) Băiatul se ia, merge-ncetişor şi intră pân’ în grădina ceea. 

Da’ acolo aşa era o mândreaţă, grădină cu pomi cu poame de aur... încât 
băiatul s-a mirat când a intrat acolo şi, ştii, ca copilul, mai degrabă a alergat la 
pere şi la mere decât la cheia moşneagului. Ştii cum e treaba noastră — era cu 
cămeşoi şi cu curăluşă bună-ncins, ş-o umplut sânul de mere şi de pere. El 
pornise să iasă, când şi-aduce aminte de cheie, merge într-acolo ş-o ia — da 
cheia era straşnic de ruginită... Cine ştie ce-ar fi făcut el cu cheia ceea, şi astăzi 
am fi fost sub mâna lui poate... Se ia băiatu-ncetişor, se suie iar pe scară să ias- 
afară — că ştii d-ta că el, bătrânu, deşi avea putere, nu putea intra în rai, dar ista 
ca copil... 

Când a ajuns în gură să iasă, moşneagul a strigat: 

— Stai, nu ieşi! Dă-mi cheia! 

Băiatul zice (era mic, da tot cu cap): 

— Ba lasă-mă să ies întâi afară! 

— Ba nu te las. 

— Nu-ţi dau cheia! (Ştii d-ta, nici mâna nu putea vârî, că era păcătos.) 

— Am să te omor. 

— Omoară-mă, numai dacă poţi!... 

El face tranc! cu picioru-n pământ şi se-nchide pământul. Ce să facă bietul 
băiat? Ia să se-ntoarcă, să se ducă iar prin grădinile cele. Când colo, era-nchis 
pământul, nu mai era mândreaţa ceea. începe băiatul a plânge. Plângând aşa, îşi 
freca mâinile. Şterge pe veriga ceea ce i-o dat-o moşneagul şi vine-un om. Omul 
cela era de fier. Era duh necurat; om de-ai noştri de fier, unde se poate? 

— Măi băiate, cine te-a adus pe tine-aici? 

— Iaca cum şi iaca cum, spune băiatul tot. 

— Eu te-oi scoate, băiate, da-întâi să te duci de-aici, să-mi tai vo douăzeci de 
vaci, să-mi frigi, să am de mâncat pe drum, când te-oi duce (că ştii d-ta, nouă ni 
s-a părut că era-n gură, da el era tocma-n fundul pământului, când a-nchis el 
piatra). 

Frige el, şi-l pune pe băiat după cap, şi pune pe o mână douăzeci de vaci 
fripte şi pe altă mână câteva poloboace cu apă, cu vin — cu ce-o fi fost nu ştiu 
— si băiatului îi dă un cutit s-o ulcică. 

— Când mi-a fi foame, să tai cu cuţitul din carne, să-mi dai să mănânc, şi 
când mi-a fi sete, să-mi dai cu ulcica apă. 

Şi merge el, merge — zi şi noapte tot mergea, decât aşa era de-ntuneric, de 
nu zăreai cât un fir de colb, dacă era sub pământ! Acu apropia vacile de gătat 
demâncatul şi apa de băut. Da’ duhul cel necurat i-a zis aşa: 

— Dacă tu-i avea noroc să nu gătesc demâncatul şi apa, eu nu te voi mânca, 
dar dac-oi găta, te mănânc. Ia uită-te tu în sus, vezi soarele? 

— îl văd cât o zare de chibrit. 

— Ia! deci mai este! 

Merge el — că acu rămăsese numai o jumătate de vacă. 

— Ia uite-n sus, câtu-i soarele de mare? 

— îl văd pe jumătate. 

— E, apoi iaca tot mai am o bucată bună! 

Când acu era mai aproape de ieşit afară, demâncatul se gătise, apă tot mai 
era. 

— Dă-mi demâncat, că mi-i foame! 

Băiatul, ce să facă el? Ia cuţitul şi-şi taie o bucat’ de pulpă şi-i dă apă şi 
porneşte iar. Iacă, a ieşit pe iasta lume. Când îl pune jos: 

— Să-mi spui tu drept, de unde mi-ai dat tu de-am mâncat la urmă? 



— Drept ţi-oi spune, pulpa mi-am tăiat-o! 

— Drept să-ţi spun, să fi ştiut că eşti aşa dulce, nu te mai scoteam. 

— Acu nu mă poţi mânca? 

— Hei, acolo era largul meu şi strâmtul tău — de-acu eşti prea bun la D-zeu 
şi nu te lasă să te mănânc! (Ştii d-ta, că sub pământ era locul dracilor.) 

Si omul se face nevăzut. Da’ băiatul era săracul flămând, da el uitase că are 
merele cele-n sân şi cheia ceea. Se ia el ş-aleargă, ş-ajunge la casa mâne-sa. Da, 
ştii d-ta, el era leneş, da era de duh, nu aşa (parcă numai la dv. sunt de duh? Sunt 
şi dintre noi!). Intră-n casă, da mă-sa era saracă straşnic, că, ştii d-ta, ca la 
boierul când ajunge la mărire, n-o lua pe biata mă-sa s-o ţie, deşi era-mpărat. 

— Mamă, n-ai vo bucăţică de lumânare s-aprinzi? 

— Am, dragul mamei, de la Paşte! (O ţine, Doamne fereşte, de tunet, s- 
aprindă.) Aprinde lumânarea. Da’ el zice: 

— Doamne, mamă, tare mi-i a mânca! Am nişte pere şi nişte mere, da 5 m-a 
durea la inimă să mănânc. 

Da’ el n-a luat seama că ele-s de aur. Le-a zvârlit sub o laită. 

— Mamă, iaca, am o cheie, decât tare-i ruginită, mamă, şterge-o şi vinde-o şi 
cumpără-mi o pâine. 

N-a apucat a o freca oleacă, şi-au intrat vo cinci oameni de fier în casă. 

— Ce vreţi, stăpânilor? (El era să-nconjure lumea cu cheia aceea; c-atunci 
avea cheia iadului, putea face cu dracii orice.) 

Femeia straşnic s-a înfricoşat de dânşii. Da’ băiatul, mehenghi, îndată s-a 
priceput: 

— Masă vrem si vin bun! 

» 

îndată au venit nişte sufragii şi-au pus masa, şi ce n-au pus! Şi după ce-au 
ospătat ei bine, au strâns aceia şi s-a dus. 

— Ei, mamă! Cheia asta o strâng eu! 

Acu se făcuse holtei, bun de-nsurat. 

— Mamă, eu am auzit că fata-mpăratului e frumoasă. Mă duc s-o iau eu. 

— Dragul mamei, tu, un băiat aşa sărac, să iei pe fata-mpăratului? Ce mai 

vorbeşti nebunii? 

» 

— Dacă eu vreau aşa?! Du-te, mamă, staroste. 

— Da’cum, dragul mamei, să intru eu acolo? 

— Du-te, mamă! El o mâna. 

— Cum să mă duc eu cu mâna goală? 

— Mamă, ia vezi merele şi perele cele, n-au putrezit? Du-i-le acelea! 

— Bine zici, dragul mamei. 

Se ia baba şi se-mbracă cu peştiman, pune-un ştergar frumos în cap, ia-n 
basma acelea şi se porneşte. Ajunge la poarta-mpăratului. împăratul şedea-n 



cerdacul cel nalt. Vede-mpăratul că se luptau ceia cu dânsa, n-o lăsau să intre, 
împăratul cela era milostiv, nu ca ista de pe-acu. A gândit că a venit să ceară 
ceva. 

— Lăsaţi-o, bre! Când au auzit porunca-mpăratului, au lăsat-o. 

— Ce vrei, mătuşă? 

— Apoi prenălţate-mpărate, am venit după un lucru mare. 

— Ca ce fel, mătuşă? 

— Poftim întâi colacii. 

Vede-mpăratul perele şi merele de aur ş-a stat în mirare. Să vadă la o babă 

de-a noastră! Numai la curţile lor sunt de-acelea. 

> 

— Feciorul meu vrea să ieie pe fata d-tale, împărate! 

Da-mpăratul a stat olecuţă şi pe urm-a gândit: „Baba asta-i nebună.“ 

— Dacă feciorul tău, zice, până mâine dimineaţă, în locul casei tale, va face 
un palat ca al meu ş-o grădină ca a mea, c-o cărăruşă de pomi pân’ la curtea mea, 
şi-n fiecare pom să cânte păsările, eu i-oi da fata. 

— Rămâi sănătos, împărate! Se porneşte-înapoi femeia. 

— Iaca, dragul mamei, ce-a zis. 

— Bun, mamă, le fac până mâine. 

Şterge cheia şi vin iar cinci oameni de fier. 

— Ce vrei, stăpâne? 

— Până mâine dimineaţă să fie un palat tot de sticlă şi poleit cu aur şi să fie o 
cărăruşă despărţită prin pomi ş-un pom să-nflorească, unul să-nfrunzească, unul 
să-i pice frunza, să nu fie doi de-un fel. Şi cărăruşă să fie de catifea, cu iarbă de 
catifea. Şi la fiecare pom să steie câte-un soldat cu sabia scoasă. Şi păsările să 
cânte aşa de frumos, să nu poată dormi împăratul şi fata-mpăratului!... 

Eh! încă era mult pân-în ziuă şi erau toate gata. împăratul, dimineaţa când se 
trezeşte, zice fetei: 

— De când sunt în palatul ista, cum ne-au cântat păsările acum nu ne-au 
cântat niciodată (că el nu s-a aşteptat la aste, el gândea că păsările din grădina lui 
cântă). Când iese-afară şi vede, zice: 

— Bre! mare putere are omul ista! 

Băiatul zice: 

— Du-te, mamă, şi cere-i fata să mi-o deie! 

Se duce baba la-mpăratul, da 5 el tot o purta cu vorba, că nu-i era voia să-şi 
deie fata după d-aiştia. 

— Apoi, mătuşă, de azi într-o săptămână dac-a veni c-o trăsură de aur şi cai 
care ar mânca jăratic ş-ar bea pară, i-oi da fata. 

Da’ fata era să se cunune tocma-n ziua ceea dup-un alt împărat. 

— Iaca, dragul mamei, ce-a zis. 



— I-oi face, mamă, şi asta. 

Aude el un vuiet mare straşnic pe afară. 

— Oare ce s-aude, mamă? întreabă mă-sa. Zice: 

— Se mărită fata-mpăratului. 

— Cine-o ia? 

— Cutare fecior de-mpărat. Vezi, dragul mamei, numai m-ai făcut de râs. 

— Ia lasă, mamă, că tot are să mi-o deie. Ia el, şterge cheia. Da era iarna. Şi 
vine omul cel de fier. 

— Ce vrei, stăpâne? 

— Fata-mpăratului s-a cununat astăzi! Când or dormi, să iei pe mirele să-l 
pui afară şi pe mireasă s-o pui într-o pivniţă şi-n zori de ziuă să-i aduci iar pe 
amândoi în casă. 

Dimineaţa intră-mpăratu-n casă. 

— Ei, dragii tatii, cum aţi dormit? 

Zice el: 

— Mie, tată, tare mi-a fost frig! 

— Ba, zice ea, eu nu ştiu unde eram, că căutam s-aprind lumânarea şi nu 
găseam, şi nu era nici pat, nici nimica. 

— Ati visat! 

> 

— Da’ cum dracu, tată, că, iacă, buricele mi-o îngheţat la degete. 

— Eu nu-mi simt spatele. 

— Ce n-aţi zis sufragiului s-aprindă focul? Nu v-a mai fi nimică. 

A doua seară, iar şterge cheia. Vine iar: 

— Ce vrei, stăpâne? 

— Vreau să te duci să-i pui pe ginerele împăratului într-o movilă de omăt, 
când a dormi, şi pe mireasă s-o pui în vârful casei! 

Pe casă, frig-frig, da’ nu era omăt. Ista a degerat. Da’ tot îi era milă de dânsa. 

— Numai jumătate de noapte s-o laşi pe vârful casei. 

Când a adus pe mire dimineaţa, era ţapăn. A strâns toţi doftorii, n-a mai avut 
ce-i face — a murit, săracul! 

Iaca, se-mplineşte săptămâna. El iar şterge cheia, vin ceia... 

— Mâne dimineaţă, o trăsură de aur şi cai care or mânca jăratic ş-or bea pară, 
si mie straiele cele mai frumoase din lume să mi le aduci. 

Se pune el ca boierii-n trăsură a doua zi şi se porneşte către-mpăratul. 

— Cum îi, voinice? zice-mpăratul. 

— Am venit să-mi dai fata. 

El se face că nu ştie că i-a murit ginerele. I-o dă-mpăratul. Face-o nuntă 
strălucită, şi i-o dă, ş-o duce la palatul lui — da’ lui aşa-i era de dragă, de-o 
prăpădea din ochi. 



Iacă, aude vrăjitorul că el a ieşit din pământ. Ce să facă el, să poată pune 
mâna pe dânsul, că el, cât era de vrăjitor şi straşnic, da’ el avea numai vo doi 
draci, da ista cheia iadului o avea. Da’ el punea cheia ceea totdeauna pe-o sobă şi 
numai sufragiul ştia de dânsa. Da’ sufragiul nu prea avea minte destulă-n cap. 
Iaca, s-a luat el cu fata-mpăratului la primblare. Da’ vrăjitorul a luat o mulţime 
de chei nouă şi frumoase, altele de aur, de aramă, de argint ş-a început a striga pe 
la poarta ginerelui împăratului: 

— Cine-mi mai dă chei ruginite, că-i dau de cele de aur? 

Şi sufragiul, nu prea avea multă minte-n cap, a gândit să dea cheia ceea şi să 
ieie una de aur, că mai bine a prii stăpânu-său. Ehei! şi când i-a luat (cheia, i-a 
luat) săracul toată puterea lui. îi dă. N-a apucat de-a veni el de la plimbare şi 
palatul n-a mai fost. A rămas el săracul în câmp, nici bordeiul ce-1 avea înainte 
nu era acu. Da-mpăratul i-a trimis aşa răspuns pe un logofăt: că dacă pân’ în trei 
zile n-a face palatul cum a fost, îi ia fata şi nu i-o mai dă. Acu ţi-am spus că mai 
bine i-ar fi luat zilele decât să i-o ieie pe dânsa. Mare lucru-i dragostea! Ce să 
facă el? Da’ şi fata-acu straşnic ţinea la dânsul. Nainte mai drag îi era cel 
degerat, da’ acuma! A aşteptat el pân’ a treia zi; nu-i de chip, n-are de unde să 
facă palatul. îşi ia el ziua bună de la nevastă- sa: cine ştie ce jelanie a fi fost 
acolo! 

— Mă duc de-acu-n lumea mea! 

Merge el şi ajunge la o baltă (cam un iaz vine). 

— De-acu n-am ce face, mă-nec! Dând aşa, frecându-şi mâinile, dă de 
veriguţa ce i-a dat-o vrăjitorul când l-a vârât întâi în groapă. Şi vine un om de 
fier. 

— Ce vrei, stăpâne? 

— Vreau cheia cea de la iad. 

— Eu cheia iadului nu ţi-o pot da. 

— Apoi, ce să fac eu, spune-mi măcar unde-i? 

— Apoi vrăjitorul, ca să nu-1 ajungă nime, ş-a făcut un palat pe Prut, ş-acu, 
dacă-i putea merge pân’ acolo, el o ţine ascunsă sub perină la capul lui. 

— Ce să fac eu, cum oi putea s-ajung la dânsul? 

— Na-ţi, zice, bucăţica asta de fier, dă-te de trei ori de-a curu-n cap pe dânsa 
şi te-i face o muscă — pe urmă te-i pricepe cum s-o iei. Şi s-a făcut nevăzut 
omul cela. 

Se ia el, se dă de trei ori peste cap şi zboară ca musca pân’ la Prut. Ajunge 
acolo, da’ vrăjitorul dormea de-amiazăzi. Dă să intre... pe unde să intre? 
Ferestrele cu obloane, cum se purta mai demult. „Mă vâr pe borta cheii!“ Se vâră 
şi se pune pe sobă. Unde se trezeşte vrăjitorul şi unde-ncepe a bate-n mijlocul 



casei cu nişte ciocane şi unde-ncepe a ieşi la draci, de te luau fiori. Ş-a-nceput a-i 
trimite pe unde să facă rele, să puie la cale pe oameni să facă rele; decât, când nu 
vrea D-zeu, că el era om pământean, i l-a luat din minte! Aşa, după ce-a pus el 
trebile la cale, a ieşit afară. Musca s-a sculat, a luat cheia de sub perină ş-a 
început cătinel-cătinel, ş-a zburat afară. Decât bucuria lui nu se mai povesteşte, 
c-are să ieie pe fată-napoi. Acu lui nu-i era de dânsul, de dânsa-i era ce-i era. 
Freacă cheia, vin oamenii cei de fier. 

— Să-mi faci palatul iar înapoi cum a fost! 

Şi acu s-a-nvăţat minte: purta cheia tot lângă dânsul. 

Acu ce să facă vrăjitorul? Era în satul cela o babă sfântă... Pe atunci era lume 
bună, erau sfinţi, nu ca acu. Când te durea capul, când aveai vo boală, numai 
dacă punea mâna-ţi trecea. S-a dus vrăjitorul ş-a omorât baba şi s-a îmbrăcat el 
în straiele ei. S-a-mbolnăvit femeia lui, fata-mpăratului, decât ce boală, să dea D- 
zeu să am şi eu cât oi trăi, decât numai când zicea oleacă valeu, el se prăpădea. 

— Ia să chemi pe baba cea sfântă. 

Vine; acela era vrăjitorul. începe-a pune mâna pe capul ei, ca şi cum, dragă 
Doamne, a o descânta. Şi când iese el din casă, îi zice vrăjitorul ei: 

— Doamne, măria-ta, câtă frumuseţe si mândrete ai în casă si n-ai si un ou 

frumos de marmură! 

— Ca ce fel de ou, mătuşă? 

— Acela-i numai în fundul pământului! 

— Ira! oi zice bărbatu-meu, ş-a trimite pe cineva să-l caute. 

Şi se duce vrăjitorul. 

Intră el în casă. 

— Ei, zice, iaca ce mi-a spus baba ast-sfântă. 

— Iaca să şterg, dragă, cheia. 

Şterge cheia şi vin doi oameni de fier. 

— Ce vrei, stăpâne? 

— Vreau oul cel de marmură de sub pământ. 

— D-apoi, bată-te D-zeu să te bată (fie-i lui acolo!); câte-ţi fac eu, până şi 
cheia iadului o ai, acum vrei să ne iei şi toată puterea noastră?... 

Vezi d-ta, vrăjitorul a vrut înadins, ca doar duhul cel necurat l-a gâtui. 

— Da’ eu te-aş omorî, da pentru că ştiu că asta nu vine de la tine, pentru asta 
te iert si-ti spun asa: că baba cea sfântă-i vrăjitorul si că azi are să vie c-un cutit 
mare şi s-a face că pune mâna pe capul femeii tale ş-are să ţi-o omoare. 

Decât, când a auzit el asa, of! numai tremura! Si se duce omul cel de fier. 
Acu el îşi găteşte iataganul, şi când vine-n casă vrăjitorul, pune pe sufragiu şi îl 
dezbracă-ndată, ş-adevărat găseşte-un cuţit mare, ştii, ca un chip de cosor, şi-l ia 



cu iataganul şi-l face bucăţele. Acu era cu deplin fericiţi. 


Acu săracul nu mai ştia ce-i durerea, cum stia-nainte, si zice-ntr-o zi: 

— Ia hai, soro, să mergem să găsim pe fraţii mei cei doi. (Da 5 mama lui 
murise!) Se iau ei şi se pregătesc, şi mergând ei aşa, au ajuns la-mpăratul. Era 
straşnic în război cu altul. Tot să nu fie omul săracu-n pace. Ş-aşa era el de 
scârbit, decât straşnic lucru. Văzând pe acesta, s-a bucurat ş-a zis aşa: 

— Fiindcă eşti ginere de-mpărat, mi-i da ajutor ş-oi putea să bat pe vrăjmaşul 
meu. 

Aşa a gatat armată grozavă şi-n sfârşit a dovedit pe ceala. Acu aişti doi se 
zice că erau tare fericiţi — numai acela, saracul, era mai necăjit (cel cu rânza). 
Acela s-a luat şi s-a dus la Frumoasa Fumii. Dă să intre-n palatul boierului 
celuia, nu-1 lasă să intre. Aşa, el a trântit un bal strălucit ş-a poftit pe toţi să vie la 
balul cela, între care era şi Frumoasa Fumii. Decât aşa era ea de frumoasă, cât, 
când a intrat în bal, a luminat balul de atâta... să ierţi mata. El a început după 
aceea jocul pân’ în zori de ziuă — unde-a-ntins nişte mese şi s-a pus să joace 
cărţile. El a făcut toate chipurile ca să joace cu dânsa. El avea mare noroc şi se 
făcea că nu câştiga, tot ei să-i deie, că nu mai putea de dragă ce-i era. Acu ea, 
văzând atâtia bani, s-a minunat s-a zis asa tătâni-său: 

— Hai, tată, să-l poftim pe ista la noi (ştii, ori de-a noastre, ori de-a d-lor- 
voastre, care vrea să scurgă tot la parale, trage ori pe cine). Acu el, venind la 
dânsa-ntr-o seară cu vo zece pungi de galbeni, a jucat iar în cărţi şi i-a dat toţi ei, 
de n-a rămas măcar c-un pitac. Acu ea, văzând că n-a rămas nici c-o para, a- 
nceput a râde de dânsul. Şi ploua afară. Şi vrute şi nevrute a trebuit să-l îmbie să 
mâie-acolo. Dormind el, de câte ori s-a trezit, de atâtea ori a găsit o pungă de 
bani sub cap. 

A doua zi dimineaţa, când a venit sufragiul să-i deie de spălat, după ce-a 
mântuit de spălat, i-a pus în mâini vo douăzeci de galbeni bacşiş. Aleargă la 
dânsa sufragiul. Da’ ea zice: 

— Bre! de unde are omu-aista atâtea parale? 

Vine la dânsu-n casă si zice-asa: 

5 5 

— Eu te-oi lua de bărbat dacă mi-i spune de unde ai atâţia bani. El zăluzise şi 
i-a spus, prostul. Da’ ea i-a făcut o cafea nu ştiu cu ce şi s-a bolnăvit el straşnic ş- 
a început a vărsa, ş-a vărsat rânza. Ş-a luat-o ea, a spălat-o cine ştie cu ce, a 
parfumat-o ş-a înghiţit-o ea, ca să găsească ea pungile cu bani. Da’ fiecăruia 
norocul lui. 

El mai avea vo zece pungi de bani din noaptea ceea. 

Ea l-a dat pe urm-afară. El a-ncălecat pe un cal şi s-a pornit. Mergând cu 
calul cela, a dat pe-un câmp de flori şi s-a plecat calul să mănânce şi s-a făcut un 



măgar. El a strâns un mănunchi de flori şi l-a pus în buzunar. Mergând el călare 
pe măgar mai departe, a dat de un iaz. Se pleacă măgarul să beie apă şi se face 
iar cal. 

— Ei, zice, bună-i asta! 

Ia el într-un şip apă şi se-ntoarce-napoi. Ajunge iar acolo, la Frumoasa 
Lumii, si din banii ce-i rămăsese mai toarn-un bal straşnic. 

Da ea aleargă, ca să mai vadă de unde are bani. 

— De unde bani? 

— Din mănunchiul ist de flori. El i-1 dă. Ea, mirosind, se face măgăriţă. El o 
lasă măgăriţă şi iese din casă. Aşteaptă sufragiul să iasă stăpâna afară. Nu-i! 
Mare păcat! Când se duce-n casă, o găseşte măgăriţă. Se-ntoarce, ş-o ia de-acolo 
şi porneşte călare pe dânsa. îi dă fân să mănânce (că măgăriţă, da’ inimă de om). 

Ea a zis asa cu alean: 

> 

— Nu te-oi mai înşela de-acu şi ţi-oi da rânza-napoi, numai fă-mă cum am 
fost. 

El de multe ce-i făcuse, acu era hapsân şi s-a dus pe dânsa până la-mpăratul, 
la frate-său. Acu aciia era şi iestlalt, care ţinea pe fata-mpăratului. Şi când le-a 
povestit el lor că măgăriţa-i Frumoasa Lumii, ei s-au pus pe lângă dânsul ca s-o 
ierte. Şi iertând-o, a băut apă şi s-a făcut iar la loc. Şi erau acum trei împăraţi pe 
o tară. Si-au fost toti fericiţi... Si-am încălecat pe-o sa si ti-am spus-o asa. 



Borta-vântului 


Era un om sărac-sărac, ş-avea o mulţime de copii. Acu era în vremea 
foametii şi el a muncit v-o săptămână pe un căuş de grăunţe. Acu s-a dus la 
râşniţă cu dânsele. După ce le-o râşnit, a eşit afară cu căuşul cu făină şi s-a pornit 
o furtună mare si i-a luat toată făina din căuş. Da el straşnic s-o mâniat. „Nu mă 
las eu aşa cu una cu două“, şi face un şumuiag de paie şi porneşte, 
îl întreabă un om: 

— Unde te duci, cumătre? 

— Mă duc s' astup borta vântului, că mi-a luat făina din căuş. 

— Da unde-i nimeri-o? 

— Unde-a fi acolo mă duc. 

Mergând el loc depărtat a ajuns pe Dumnezeu şi sf. Petrea (erau pe pământ 
pe-atunci). 

— Unde te duci omule? 

— Mă duc s' astup borta vântului, că mi-o luat făina din căuş. Da Dumnezeu 

i-o zis asa: 

» 

— Omule, nu te mai duce. Na-ţi o nucă ... da pân acasă să nu zici: «Nucă, 
deschide-te !». întorcându-se el înnapoi, a 'noptat ş-a ajuns la un om şi s-a rugat 
să-l primească să doarmă acolo peste noapte. 

— De unde vii bade? l-întreabă omul cela. 

— Mă duceam s' astup borta vântului ş' am întâlnit un nebun pe drum şi mi-o 
dat o nucă şi-a zis să nu zic pân' acasă: «Nucă, deschide-te !». Ce-a mai fi şi 

asta? Femeea omului vicleană. Ia o nucă 'n mână si zice: 

> 

— Ia să-ti văd nuca. 

» 

îi schimbă nuca omului. Şi pe urmă se duce 'ntr-un ocol şi zice: «Nucă, 
deschide-te !». Dac-o zis — atâte vite ce-o ieşit, oi, cai, hei, o bogăţie 'ntreagă. 
Ştii mata, putere dumnezeiască ! 

Se duce a doua zi acasă: «Nucă, deschide-te !». Nuca de unde să se deschidă. 

— Hai bată-mi-1 Dumnezeu vânt şi moşneagul lua-l-ar dracu. Mă duc s'astup 
borta vântului şi să bat pe moşneag de ce m-o viclenit. 

Ajunge iar pe Dumnezeu. 

Da D-zeu, ştii, putere dumnezeiască, acu era altfel la faţă... nu l-o cunoscut. 

— Unde te duci, bade? 

— S' astup borta vântului şi să ucid moşneagul, la ce m-o viclenit. 

— Na-ţi, bade, un măgar. Da să nu zici pân' acasă: «Măgar, baligă-te !». 

— N-oi zice. 



Se-ntoarce el iar pe la omul cela. Da omul cela-1 ospătează şi-i dă vin să bee, 
si omul s-o chefăluit si-a adormit pe laită. Da erau nişte ţigani cu şatra acolo s- 
avea măgar şi omul s-o dus ş-o cumpărat ş-a schimbat măgarul. 

Omul a doua zi se scoală, ia măgarul şi se duce-acasă şi-i zice: «Măgar, fă 
bani !». 

Măgarul, de unde? El apuc' un druc şi 'ncepe a dişăla măgarul. 

— Acu nu-1 mai iert eu. 

Se porneşte să 'ntâlnească pe moşneag şi s' astupe borta vântului. întâlneşte 
pe Dumnezeu. 

— Na-ţi bade, o cârjă, da să nu zici pân acasă: «Cârje 'ncârjeşte-te !». Ia 
cârja, vine pe la omul cela. Acu omul i-a dat şi mai straşnic ospăţ şi s-a sfătuit că 
dac' or vede ce-a mai da şi cârja, pe urmă să-l omoare, ca să nu prepue că el i-o 
luat. Acu zice omul femeii: 

— Măi, femee, noi hai cu cârja 'n zămnic { beciu j şi să 'nchidem uşa ş-a să 
zicem: «Cârjă'ncârjeşte-te !». 

Se vâră. Cârja unde 'ncepe a bate ş-a sdrobi. Până ce omul era cu chef, până 
s-a trezit, ei erau ucişi ca merele. 

— Bade ţi-om da şi măgar şi nuca, numa mă rog, scoate-ne. Acu omul i-o 
lăsat de i-o bătut şi mai bine. A luat măgarul, cârja şi nuca şi s-o pornit acasă. 

Aşa s-a făcut de bogat acu, de-a ajuns veste pân la-mpăratul. Atâţia bani avea 
el, de-o semănat ş-o crescut grâu de aur. Acu 'mpăratul a auzit că are un lan de 
aur ş-o trimis doi sufragii să-i dee sămânţă, să semene şi-mpăratul. 

— Să spui împăratului că nu vreau să-i dau, să văd ce mi-a face. împăratul 
când a auzit aşa, straşnic s-o mâniat ş-o gătit oştire, să se ducă cu răsboi asupra 
lui. împăratul era frunte, ştii, mai mare. Ş-a venit pân la uşa lui ş-o strigat să iasă 
afară. Da el ave bani, da tot cu straie de-a noastre, nu cu straie leşeşti. El pune 
cârja sub suman şi ese afară. Acu 'mpăratul cu atâtea mii de oameni i-a fost 
mşine singur lui să se ducă el numa cu unul să se lupte. A zis: 

— Omule, arată-ţi tu întâi puterea. 

— Bine, măi împărate. Cârje'ncârjeşte-te, la tot soldatul câte două şi la 
împăratul nouă. (Cârja era dumnezeiască, tot în cap pâcâia). 

O nebunit şi pe soldaţi şi pe-mpăratul. S-o dus împăratul, ş-o rămas pace ş-o 
trăit bine. Să dea D-zeu să trăiască şi copiii mei aşa. 



F inul-lui-Dumnezeu 


Poveste, poveste — da eu nu-s de pe când poveştile — eu sunt de mai 
încoace, da m-am dus într-o zi la soacră-mea ş'am găsit un sac de poveşti, şi 
venind a casă l-am scăpat jos şi s-o despicat sacul şi de-atunci s-o împlut lumea 
de povesti s' am învătat si eu una si t-o spun d-tale. 

Era odat-un om ş-avea doi feciori. Acu femeea era 'ngreunată ş-o făcut un 
băiet, da el era sărac, n-avea cine i-1 boteza. Iaca pe-acolo era Dumnezeu şi sf. 
Petrea. Si Dumnezeu i l-o botezat s-o rămas băietul năzdrăvan. 

Da la urma băietului a făcut o fată, s-asa era de frumoasă, de la soare te 
puteai uita, da la dânsa ba. Treaba ei era să ducă demâncat în ţarină. Ducând ea 
demâncat în ţarină a zărit-o un smău şi s-o pus pe-atâta s-o iee. Da finul lui 
Dumnezeu era năzdrăvan ş-o zis aşa fetei: că el a face o brazdă de plug până la 
demâncat şi ea totdeuna pe brazdă să meargă la fraţii ei. Da finul lui Dumnezeu 
era năzdrăvan nu era, da smăul straşnic. El a si ştiut ce-o urzit Frate-său s-o tras 
brazdă cu plugul pân' la casa lui. Fata s-a dus cu demâncat drept la curtea 
smeului. Aşteaptă ei să vie — nu-i! 

— Eh! mamă, mă duc să-mi caut sora că mi-a luat-o smăul — a zis finul lui 
Dumnezeu! Ş-o făcut el o boambă de fier la ţigani în loc de călăuz şi-o zvârlea şi 
el mergea după dânsa. 

A ajuns până la o fântână şi la un copac. Acolo puindu-se el să se odihnească, 
aude zicând asa: Doamne, Doamne, de-ar veni mama c'acusi ne mănâncă 
balaurul! 

— Oare cine să s-audă? 

Se uită-n vârful copacului, vede doi pui de paj ere. 

— Copiilor, da unde-i balaurul cel care vă mănâncă? 

— E-aici în fântână. 

— Mult v-o mâncat pân' acum ? 

— Ia, v-o douăzeci şi patru. 

— Ia las că vă scăp eu. 

Se suie 'n vârful copacului lângă pui. Da balaurul întinde-un cap să iee un 
pui. Da el avea paloş şi taie capul. întinde şi celălalt şi-i taie ş' acela. Acu puii nu 

ştia ce să-i facă de bucurie si zice asa: 

> » > 

— Câţi fraţi am fost noi, pe toţi ne-a mâncat, numai noi doi am rămas. Dac-a 
veni mama, măre, de bucurie are să te mănânce; vâră-te sub aripa mea. 

S-o vârât sub aripa lui şi nu s-a văzut. S-aude un vuiet mare; vine pajăra. 
Pajăra era mama vântului. 



— Dragii mamei nu v-a mâncat! 

— Finul lui Dumnezeu ne-a scăpat. 

— Unde-i să-l mănânc de bucurie. 

— Mă rog, mamă, dacă 1-ăi mânca să-l faci înapoi. 

— Da unde-i? 

— îi la răsărit. 

Da ea a'nceput a vâjâi tare la răsărit. Da puii zic către finul lui Dumnezeu: 

— Mama, are să-i treac' un foc de-a te mânca pân ce va ajunge la răsărit. 
Vine. 

— Nu-i dragul mamei. 

— Iacătă-li-i, mamă! 

Da ea-1 ia şi-l înghite şi când l-o făcut înapoi aşa s-a făcut el de frumos, de s- 
o luminat locul unde era el. 

— Ce să-ţi fac pentru binele ce mi-ai făcut, că mi-ai scăpat copiii — a zis 
pajăra. 

— Să-mi spui unde-i smăul cu soră-mea. 

— Nici n-am văzut, nici n-am auzit. 

— Altmintrele nu-mi mulţumeşti. 

— Să şuier să-mi vie ficiorul, vântul de la răsărit. 

S-o suerat ea odată s-o venit un om — era statul lui de o palmă si barba lui 
era de un cot şi călare pe-un iepure şchiop. Şi-i zice pajăra: 


Statu-palmă 
Barbă cot 

Călare pe-un iepure şchiop 

Unde-i smăul ce-a luat pe fată, pe sora lui finul lui Dumnezău? 


— Nici n-am auzit, nici n-am văzut. Dacă n-o fi ştiind frate-meu, vântul de la 
miază-zi. Când o suflat odată, o venit altul. Aista era mare de stat, cu buzele 
mari şi n-avea ochi. Da când sufla, peste tot locul s-auzea. 

— N-ai văzut, n-ai auzit pe smăul care a luat pe fată, pe sora lui finul lui 
Dumnezău? 

— Nici n-am văzut, nici n-am auzit. 

— Ce-i de făcut? zice Pajăra. 

— Da n-o fi ştiind fraţii noştri cei de cmce? 

» > > 

— Da unde-s? 

— Aciea-s departe. Trebuie să ne ducem loc mult. Na-ţi un firicel din părul 
meu, na-ţi şi din barba mea şi te porneşte băiete la drum. Şi să pui perii 'n trei şi 
când la o vreme de nevoie să şuieri într-înşii, eu, noi ţi-om veni într-ajutor şi fă 



de-a-dreptul pe aici şi-ai să dai de pădure şi tot te du 'nainte. 

Se ia el şi se porneşte, merge pân-în pădurea ceea ... când în mijlocul pădurii 
vede-o fumărie straşnic de mare încât se 'nnăduşia, nu mai putea. S-apropie el 
acolo pin fum binişor şi găseşte pe mama smăului — îşi pârlea părul de pe 
picioare că era cald straşnic şi nu mai putea. 

— Bună ziua mătuşă. 

> 

— Multămesc D-tale voinice, da — zice — und-te duci voinice? 

— Caut curtea smeului, mătuşă. 

— I, flăcăule! Mult trebue să mergi pân ce-i ajunge şi nu mai rămâi cu zile de 
te-i apropia. 

— Mă rog, mătuşă, să-mi spui unde-i drumul cela, că nu mi-i frică ... mă 
duc. 

— Eu nu-1 ştiu, dragul mătuşii. 

El, ducându-se aşa prin pădure, aude - un glas de om zicând: Valeu, valeu, 
tare mi-i foame! El s-apropie. Oare ce să fie acolo ? Vede un om şezând, 
greceşte, jos: 

— Da ce te vaiţi, bade? 

— De pe nouă lanuri grâu am strâns şi tot pâne l-am făcut şi l-am mâncat şi 
tot mi-i foame. 

— Hai cu mine. 

— Hai. 

Mergând el mai departe a auzit un glas de om zicând aşa: tare mi-i sete. 

— Bună vreme, omule. Pentru ce ţi-i sete, nu găseşti apă să te saturi? 

— Câte iezăre a fost în pădurea asta toate le-am băut şi tot mi-i sete. 

— Hai cu mine. 

— Hai. 

Mergând ei aşa mai departe a intrat în altă pădure tustrei ş' aude sub tufe un 

foşnet. Cine era? Vântul de amiază cel cu buzele mari. 

» 

— Bună vreme, vântule, ce faci aici? 

— Mă stăpânesc să-mi ţin suflarea şi să 'mpuşc un ţânţariu. Da să-l împuşc să 
nu-i sparg pielea. 

— Da unde-i ţânţarul, că eu nu-1 văd. 

— îi lângă soare. 

— Lasă, hai cu mine. 

— Ba nu. Eu mă duc după ţânţar, duceţi-vă voi înainte. 

Merg ei mai departe şi ajunge la palatul smăului. Smăul era la vânat şi fata 

şedea 'n cerdac. 

» 

— Bună vremea, soro. 

— Mi-o spus smeul că vii după mine. Da-ntoarce-te că te prăpădeşte. 



— Nu mi-i frică. 

— El acuş vine,-i la vânat. 

Vine smeul. 

— Bine-ai venit, finul lui Dumnezeu. 

— Bine te-am găsit, câne de smău. 

— Hai la luptă. 

— Hai! 

Ş-o luptat ei trei zile şi trei nopţi şi nu-1 putea dovedi şi nu se da nici smăul, 
nici finul lui Dumnezeu. 

El a aprins perii cei doi ş-o venit vântul de la răsărit şi de la amiazi şi când ş- 
o pus buzele'n trei drept în jumătate a despicat smăul când a suflat. O jumătate a 
murit că era c-un cap, da o jumătate nu, că era cu două — că era cu trei de toate. 
Şi s-a rugat finul lui Dumnezeu straşnic la Statul-Palmă-barbă-cot. 

— Nu-ţi pot face nimic, că el s-o dus la-mpăratul ţării iştia să spue ce i-ai 
făcut. De-acu dac-ai pute luptă-te cu-acela. 

Acu el s-a pornit cu soră-sa. 

Când a ajuns aproape de palatul împăratului celuia nu era de chip să treacă, 
aşa era de straşnic şi mergând el p'înprejur a ajuns la o baltă. Pe balta ceea era 
trei băieţi si se băteau de la o cuşmă, de la un biciu si de la o sulă. 

— Ce vă băteti, măi băieţi? 

— Aestea ne-o rămas de la tatăl nostru şi nu ne putem împărţi. 

— Si la ce vă trebue vouă aiste? 

» 

— Când pui cuşma 'n cap nu te vezi, când dai cu biciul te sui la curtea 
'mpăratului, când îi zice: sulă - sulicică — te suie 'n dealul de steclă. 

— Da' 'n dealul de steclă cine sade, ce căutati voi acolo? 

— în dealul de steclă ţine 'mpăratul pe fată. 

— De ce o tine acolo? 

> 

— Ca să n-o iee smeii. 

— Până când? 

— Până s-a găsi un voinic ca să omoare smăul... Cel ce-a omorî smăul îi da 
fata 'mpăratul. 

— Măi băieţi, eu voi face bună dreptate, vârâţi-va toţi în iaz şi eu v-oi svârli 
câte una, cine-a prinde mai iute aceluia să fie. 

El, viclean, ia toate-n mână, vâră pe băieţi în apă şi pe urmă dă din bici şi-l 
suie pe dealul unde şedea 'mpăratul, la curtea-mpărătească. 

La curtea 'mpăratului era o mândreaţă, că nici nu se poate povesti. împăratul 
şedea afară, — era bătrân si bea lulea. 

— Bună vremea 'mpărate ! 

— Multămesc D-tale voinice! Tare om trebui să fii d-ta de vreme ce te-ai suit 

» 



aici la mine. 

— Aşa 'mpărate, am venit să omor smeul, să-ţi scăp fata. 

— Smeul n-o venit încă la mine. Da s-aude c' aicia 'n vale 'ntr-un iaz, este 
noaptea şi se cearcă de a se sui să iee fata din dealul cel de steclă. 

— Rămâi sănătos, împărate. 

— Mergi sănătos, voinice. 

— Mă duc după smeu. Dacă l-oi omorî îmi dai fata. 

— Ti-oi da-o. 

» 

Ajunge el la iazul cel unde o găsit băieţii. Pune cuşma 'n cap, se face nevăzut 
şi se pune sub o tufă de buruiene. Da el era frumos şi puternic, da era sărac. Pe 
iazul cela era o covată cu faţa-n jos. La miezul nopţii aude el un vuet straşnic. 
Aceea era balta drăcească, venea dracii şi da poronci noaptea. Vine dracul cel 
mai mare, se pune călare pe covată (Scaraoţchi). Ş-o şuerat straşnic ş-o venit 
draci şchiopi, chiori, ş' o 'nceput să 'ntrebe Scaraoţchi ce trebi au făcut ei? 

— Eu am întărtat trei băieţi, că doar s-or ucide unul dintr-însii. Păcatul mare 
c-o venit finul Iu' Dumnezeu şi le-o luat. 

— Da tu? 

— Eu am întărtat pe vântul de la amiazi să rupă 'n jumătate pe smăul cu trei 
capete şi două capete o scăpat, da jumătate-i mort. 

— N-aţi făcut nici o treabă, să vă 'nvăţ eu ce să faceţi. Lângă balta asta mai la 
vale, este o comoară de bani. Comoara unui moşneag şi moşneagul are să moară 
iest-noapte. Duceţi-vă şi puneţi mâna pe banii ceia să fie-a noştri. 

— Da dacă ni i-a lua cineva cu putere dumnezeiască? 

— Nime nu se poate apropia dac-om pune noi mâna pe dânsa. 

— Nime, nime-n toată lumea nu se poate? 

— Ba se poate, da iaca ce: dac-a veni finul lui Dumnezeu până ce nu-ţi pune 
voi mâna pe bani şi s-a întâmpla s'aducă apă de ceea care l-o botezat şi ne-a 
stropi, ne frige, şi el a lua banii. 

Cela a auzit. Se scoală dimineaţa şi se porneşte să se duc' acasă. Lui îi sburda 
după bani. Ajunge el acasă. 

— Mamă unde-i apa ceea ce m-o botezat pe mine? 

A găsit mă-sa 'n biserică lângă sf. Pricestanie şi ia el şi se porneşte iar înapoi. 
Ajungând acolo — dracii era la bani toţi. Se duce şi s-apropie, îi stropeşte. 
Dracii ţipă şi-i zic: 

— Mă rog, finul lui Dumnezeu, ce vrei ţi-om face, numai nu ne arde. 

— Dacă mi-i aduce smeul cel scăpat, eu v-oi da drumul. 

— Mă rog, iaca mă duc să-l aduc. 

S-a luat un cârd de draci straşnic de mulţi. 

— Da viu poate nu ţi l-om pute aduce. 



— Mort nu vreau, viu să mi-1 aduceţi. 

Şi s-o apucat dracii s-o făcut un fedeleş de fier şi s-o dus după smeu să-l puie 
'n el. Când l-a adus aşa era fedeleşul de greu, de numai dracii-1 putea ridica. 

— Pune-1 aici. 

Dă din bici şi-l sue la-mpăratul cu fedeleş cu tot. 

îi zice 'mpăratul: 

— Ce ai aici? 

— Aici-i toată puterea mea 'mpărate ... arată-mi fata ori o destup. împăratul 
de-odată s'o'ngrozit, da pe urmă (el, viclean) o aduce s-o vadă el. Da-mpăratul pe 
unde se suie pe dealul cel de steclă nu se ştie, el avea o putere straşnică, neştiută. 
După ce-a adus-o, da el după ce-a văzut-o a nebunit, aşa i-o picat de dragă. Da, 
să ierţi d-ta, si el ei. 

— Voinice ! te-i cununa cu fata mea, dar dacă mi-i spune cum dai drumul 
puterii d-tale. 

Da el de dragă ce i-a picat fata ş-a pierdut mintea. 

— împărate, eu te-am amăgit, da aicea-i smăul. împăratul strigă degrabă: 

— Omoară-l voinice, că el acuşi sparge fedeleşul, că eu l-am prins odată şi 1- 
a spart. 

El de bucurie ca să-i dee fata, odată a 'nceput să ucidă smeul. îi turna reşin' 
aprinsă pe la cep ş' o 'nceput aşa de straşnic a ţipa smeul de se cutremura palatu 
'mpăratului. După ce-o murit smeul, a'nceput a eşi un fum, aşa de straşnic 
mirosea de greu, decât voinicul a picat ca mort. Da-mpăratul, bucuria lui, a luat 
ş-a pus pe voinic în fedeleş şi i-a dat drumu de vale. Şi el a luat fata ş-a suit-o 'n 
dealul cel de steclă. Da bietu voinic când a picat el mort i-a rămas sula 'n 
cerdacul împăratului. Acu, la ce vreme s-a fi trezit el în fedeleş ... 

— I doamne!, viclean am fost, da mai viclean împăratul. Ce să fac eu? începe 
el a se isbi ca să esă de acolo. Da câtă putere avea el nu putea ca să sparg' acela. 
Da el mai ave o bucăţică din barba lui Statu-palmă-barba-cot. Aprinzând, începe 
a veni el cu iepurele cel şchiop pe fedeleş. 

— Scapă-mă. 

O 'nceput a bate iepurele ş-o spart fedeleşul. (Că toată puterea vântului de la 

răsărit e ’n iepure; iepurele de ce fuge aşa tare?). Scăpând el, îi zice Statu-palmă 

asa: 

> 

— De-acu înc'o dată dacă mi-i chema, apoi pe urmă nu-ţi mai fac, că de trei 

ori îi dată ca să-ti fac bine. 

» 

Acu el bate din bici ş' ajunge la-mpăratul. Da-mpăratul svârlise sula. 

— Am venit, împărate, să-mi dai fata. 

Se face că nu ştie, că l-a dat cu fedeleşu 'n jos. 

— Eu ti-oi da fata, dacă te-i duce la dealul cel cu flori si mi-i aduce o floare 

din mijlocul grădinii celeia, eu ţi-oi da fata. 

Se ia el şi se porneşte, ş-o mers el cale de-un an. Cine era 'n grădină acolo? 
Era Statu-palmă. 

— Ei voinice, tocmai ş-aci ai venit după mine? 

— Am venit, mi-ai zis că mi-i mai face un bine. Să-mi dai floarea din 
mijlocul grădinii iştia. 

El i-o dă. Asa era de mândră, asa amirosa de frumos floarea-acea de te- 
adormea. Ajungând la-mpăratul, i-o dă. 

— Dacă mi-i mai face ceva eu ţi-oi da fata. Eu oi frige (câte tamazlâcuri de 
vite avea-mpăratul) şi dacă le-i mânca într-o noapte, eu ţi-oi da fata. 

O făcut aşa după porunca 'mpăratului şi el a zis celui ce nu se mai sătura ş-o 
mâncat tot într-o noapte. El numa atunci s-a săturat, da pân-în ziuă a şi crăpat. 
Da el a mâncat aşa cu lăcomie, încât şi păreţii hambarului i-o ros. Şi s-o minunat 
împăratul de-atâta putere. 

— Dacă mi-i be câte fântâne (se află la Curte) de apă, eu ţi-oi da fata. El 
chiamă pe istlalt frate de cruce, care nu se mai sătura de apă, ş-o băut, da o 
fântână n-o putut-o găta ş-a şi crăpat ş' acela. 

Lângă curtea 'mpăratului era straşnică pădure. 

— Dacă tu-i sufla odată-n codrul meu şi s-or strânge toţi ţânţarii la uşa 
palatului, eu ţi-oi da fata. 

El a aprins părul vântului de la amiază-zi. Când s-o dus vântul de la amiază- 
zi şi când ş-o pus buzele 'n patru ş-o suflat, era să 'nghită pe-mpăratul. Aşa era de 
mulţi ş-aşa bâzâia ei de tare, parcă era 'ntre calici la Ismail. 

— Mare putere ai. Zi ţânţarilor să se ducă de aici. 

— Nu zic, pân ce nu mi-i da fata. 

împăratul l-o luat cu blândeţă şi l-o amăgit. Ş-o zis vântului ş-o suflat şi s-o 

dus ţânţarii de la usă. 

» » » 

— Dacă te-i sui s-o iei din dealul de steclă îti dau fata. 

— O sul' am fost uitat eu aici. 

— Eu n-am văzut-o. 

A stat el trei zile şi trei nopţi ş-a gândit ce-i de făcut şi i-a venit aşa un gând: 
să mai cheme pe vântul de la amiază. Vântul de la amiază i-a zis aşa: 

— înc-un bine am să-ţi fac. Am să mă pun în cerdacul împăratului şi să 'ncep 
a sufla. Puindu-se el, suflă şi se clătină palatul cât de cât să pice. 

— împărate, dacă mi-i da fata vântu-a sta. 

— Palatul las' să pice, da eu fata nu ţi-oi da-o. 

Da' el zice vântului: 

— Pune-te 'n dreptul uşii şi 'ncepe a sufla în casă cu câtă putere ai. 

El ş-o pus buzele 'n cinci şi când a 'nceput a sufla, împăratul săria din părete 



'n părete. 

— împărate, dă-mi fata că vântu a sta. 

— Sui în dealul de steclă s-o ia. 

» 

— Dă-mi sula 'mpărate. 

— Sula am svârlit-o în mijlocul iazului lângă covată... acolo unde era dracii. 

El era lipit pământului, că vântul nu era să-i facă nimică — cela gătise de 

făcut, ceia crăpase. 

Aşa mergând el la iazul cela, era straşnic palat făcut de draci, unde ţineau 
banii; şi pe apă mergea o casă făcută straşnic de mândră şi-n casa ceea s-auzea 
un bocet. S-o luat ş' a 'nceput cu luntricica a merge ş-a ajuns la casa aceea. Casa 
ceea, când a intrat, era un fecior de-mpărat prins de draci şi-l muncia acolo 'n 
toate zilele. 

— Ce faci aici, bade? 

— Iaca m-o prins dracii, c-am luat bani şi eu nu pot scăpa de-aici. Eu am o 
împărăţie straşnic de mândră, hai să fim noi fraţi de cruce. 

— Hai! 

— Fraţi de cruce om fi, dar fugi că vin dracii, s-apropie miezul nopţii. El tot 
mai avea apă de la botez. Aşteaptă la miezul nopţii, vin dracii şi el începe a-i 
stropi. 

— Mă rog, finul lui Dumnezeu, ce-i cere ţi-om da, numa lasă-ne. 

— Sula din mijlocul iazului. Se duce ş' aduce dracul sula. 

— Acu du-ne până pe deal pe-amândoi ş-apoi nu voi stropi. Ei, de frică i-a 
dus. El a zis: 

— Sulă, sulicică, sue-ne 'n dealul de steclă. 

Când l-o suit acolo, atâta de multă jelanie ce-a avut ea după dânsul, c' avea o 
cadă de lacrămi. 

Atunci împăratul n-a mai avut ce face şi i-a dat-o. A făcut o nuntă straşnică şi 
pe urmă s-a dus, a adus pe soră-sa de la casa smăului ş-a luat-o fratele lui ist de 
cruce... 



Vasilie-finul-lui-Dumnezeu 


Poveste, poveste, cuvânt de poveste, în astă sară la noi soseşte pe un pai de 
sacară, să te ţin de vorbă 'n astă sară. 

Era un om — aşa era el de cu putere că, să ertaţi de cuvântul cel prost, câţi 
copii se năştea el îi boteza, câţi flăcăi se 'nsura el îi cununa. Ş-avea o fată ş-un 
băiet. Fata aşa era de frumoasă de la soare te puteai uita, dar la dânsa ba. Toţi 
împăraţii din lume au cerut-o, dar nici vrea să se ducă, nici tată-său nu vrea s-o 
dee. Pe acea vreme îmbla Sf. Petrea şi Dumnezeu pe pământ. Fiindcă făcuse 
minuni, în urmă umbla şi necuratul — cruce de aur în casă. Ajungând la omu 
cela zice: 

— Omule, de ce nu vrei să măriţi fata? o 'ntrebat Sf. Petrea. 

— Nu vrea fata să meargă şi nu găsesc om potrivit după dânsa. 

— Zi, omule, că eu ţi-oi găsi unu. 

Necuratul au auzit asta. Ş-aşa au făcut un vânt ş-au purces fata grea. Acu 
auzind satul, au început a pierde cinstea ce-o avea omul acela, şi 'ntâi în sat. 

O 'nceput să se mire omul, din ce pricină au pierdut el cinstea. Băiatul lui i-o 
spus: iaca, tată, din ce pricină. Şi omul s-o sfătuit cu mama fetei, s-o prăpădească 
din pricina asta. Au tocmit un om, ş-au pus pe fată 'n căruţă ş-au zis s-o ducă 
'ntr-o pustietate, şi să-i scoată ochii amândoi să-i aducă tătână-său. Omul a luat- 
o. După fată se ţinea ş-un căţeluş. Ea s-a rugat la om să-i scoată ochii căţelului s- 
o lase pe dânsa teafără. Ea şi-a făcut o gropiţă şi bea apă şi se hrănea, furnici şi 
gândaci mânca, aşa să trăiesc eu ! 

Asa au dat Dumnezeu si sf. Petrea — că ea era săraca nevinovată — s-au 

făcut un băiet. Dumnezeu ştiind ce se petrece au pornit s-o vadă în pustietatea ei 
şi ea l-a rugat să-i boteze copilul, şi i-au pus numele Vasilie - finul lui 
Dumnezeu. 

Asa cât creştea altu 'ntr-un an, el creştea într-o zi. Si Dumnezeu a răsădit un 

copac şi i-a spus mamei, când a pute cuprinde copacul să-l scoată din pământ cu 
rădăcini, cu crenge cu tot, atunci să-i dee drumu să se ducă să se răsplătească de 
dracul. Şi copacul cela în trei ani aşa s-a făcut de gros cât nu-1 puteai cuprinde c- 
o frânghie cât de aici la Dorohoi. 

Băietul când s-o făcut mare o 'ntrebat: 

— Mamă, unde-i tata? 

Ea i-a spus lui, că nu ştie cine-i. Zice: 

— Eu mă duc, mamă, să-l cat. 

— Te-i duce, dragul mamei, da dacă-i pute scoate copacul de aici din 



pământ. Cum a pus mâna, l-o scos cum aş scoate eu o rădăcină de morcov. I-a 
făcut mă-sa v-o câteva mălaie şi i-a dat o traistă şi s-o pornit. Iaca c-o ajuns într- 
un sat, da el nu văzuse oameni pân' atunci. Şi i-a venit lui un somn şi s-o culcat 
jos lâng-o fântână. Ş-aşa i s-o arătat în vis Maica Precista şi i-o zis: 

— Băiete, degeaba îmbli să găseşti pe tată-tău, îmblă mai bine şi-ţi cată 
norocul. El se trezeşte si se uită spre fântână si vede o fată asa ca de vr-o 11 ani 

şi plângea. 

— Fată, de ce plângi tu? 

— Cum n-oi plânge dacă m-o pus tata acia să mă mănânce balaurul 

— Cum de-i balaurul cela? 

— Toate fetele din sat le mănâncă şi numai eu am mai rămas. (Ea era a 
boerului care ţinea satul cela. A spus că dacă n-a mânca-o şi pe dânsa le opreşte 
ploile şi stârpeşte apele, să moară oamenii de foame). 

— Da, zice, mult ai să stai, fată, aici pân-ce a veni balaurul să te mănânce? 

— Până mâne dimineaţă. 

> 

— Nu ştii este v-o şatră aici în sat? 

> > 

Fata l-o îndreptat şi s-o dus acolo ş-a pus să-i facă un paloş, ş-aşa au venit el 
acolo după ce i-au făcut paloşul. Şi s-au culcat şi a zis fata să se culce lângă 
dânsul. Ş-aşa au adormit el de greu încât n-au auzit când au venit balaurul. Fata 
s-a trezit şi straşnic a 'nceput a răcni şi el nu se trezia: îi furase somnu balaurul. 
Fata l-au apucat de cap ş-a rămas c-un smoc de păr în mână, ş-aşa de tare l-au 
dumt pe dânsu, c-au sărit drept în picioare ş' o 'nceput să se lupte cu balaurul. 
Aşa s-au luptat ei trei zile şi trei nopţi încât au făcut pârae de sânge în loc de apă 
şi l-o dovedit. Ş-o făcut tot numai căpiţi de carne cum se fac toamna căpiţele de 
fân si i-o tăiat limba si ochii i-au scos si i-o pus la dânsul în chimeriu s-au lăsat 
pe fată şi s-a dus. S-a dus să vadă pe măsa că tare-i era dragă. Pe drum s-a 
întâlnit cu mama balaurilor. 

— Bună cale, voinice, zice baba. 

— Multămesc, mătuşă. 

— Tare te-aş întreba, voinicule, de ceva. Nu mi-ai văzut băietul? Aşa era, cu 
douăsprezece capete. Straşnic de puternic. 

— Da, zice, D-ta câţi feciori ai? 

— Numai doi. 

— Ba eu ştiu de feciorul d-tale, l-au omorât un voinic de la curtea boierului 
estui din sat. 

Ea i-au mulţămit şi s-au pornit. Mai mergând, se-ntâlneşte c-un smău. 

— Bună cale, voinicule, de mult te cat şi nu te găsesc. Ştiu c-ai omorât pe 
frate-meu; de acum hai la luptă! 

Şi s-a luat la luptă. D' acesta era cu douăzeci şi patru de capete — straşnic era 



— şi s-a luptat şase zile şi şase nopţi şi nu-1 putea dovedi. 

— Mă rog lasă-mă, zis-o smăul, şi toate avuţiile mele ţi le dau D-tale. 

— Haide 'ntâi si mi le-i arăta si mi le-i da în mână s-apoi ti-oi da drumul. 

Asa smeul l-a luat si l-a dus la casele lui. 

Aşa de multă avere avea el şi pietre scumpe ave cât lumina casa, cât de 
'ntunerec să fi fost. 

Vasilie-finul-lui-Dumnezeu s-au temut să-i dee drumul. Au făcut un mare 
poloboc de fier s-au lăsat numai o bortită ca să se răsufle s-o încuiet usa s-o luat 
cheia la dânsul şi celelalte case le-au lăsat deschise. Ş-au pornit cu gură la mă-sa 

— Mamă, hai de-acum la mine si-i trăi. 

Da nu i-o spus cum au câştigat el averea ceea. Ş-au dus-o acolo la casele 
smăului ş-o rugat-o: 

— Mamă, în toate casele să îmbli, numai în odaia asta ce-i închisă să nu 
îmbli. 

Ea v-o două săptămâni s-au putut răbda. Pe urmă aşa a gândit ea în mintea ei: 
De ce să nu mă lase băetul meu să intr-un casa asta? Şi noaptea când dormea 
i-au furat cheia. S-a dus la vânat, că era o frumoasă pădure acolo, în toate zilele 

el se ducea. Ea a discuiat usa s-a intrat în casă si smăul văzând c-a intrat în casă 

i-a zis: 

— Femeie, dă-mi o cofă de apă că ţi-oi da averea cea mai mare. 

Trei cofe. Se îmflă, plesneşte vasul. Se 'nvoieşte femeia să trăiască cu smăul 

si să nu-i omoare feciorul. 

> 

Se face bolnavă. Miere de urs. 

Pădure si casă frumoasă. 

> 

Când făcuse Dumnezeu lumea. Doi frătâni: Sf. Soare si Sf. Lună. Nu mai era 

5 5 

lume pe pământ, numai ei doi era. El au vrut să se 'nsoare şi să iee pe Soră-sa şi 

s-o dus la Dumnezeu să ceară voie s-o iee. Dumnezeu n-o vrut. Si el a venit s-a 

zis: 

— Hai, soro, să ne cununăm că eu nu mai ascult pe Dumnezeu. 

Sf. Lună au zis: 

— Mă duc eu să-mi cer voie. Si s-a dus la Dumnezeu si i-au zis: 

— Doamne! De ce nu vrei să mă iee frate-meu? 

— Nu vreu că tu ai să tii noaptea si frate-tău are să tie ziua. S-asa au lăsat-o 
Dumnezeu şi s-o dus şi i-au deschis toate porţile iadului şi ale raiului şi au spus: 

— Dacă-i lua pe frate-tău ai să şezi în iad, dar dacă nu-i lua ai să şezi în rai. 
Vine ea şi-i spune Sf-tului Soare. Sf. Soare au zis: mai bine să şadă 'n iad s-o 

iee, decât în rai să n-o iee. S-au pornit să se cunune. Când au început popa a citi, 



icoanele au început a lăcrima ş-a se face întunerec afară ş-au venit un nour gros 
ş-o luat pe Sf. Soare şi l-o pus la răsărit şi pe Lună la apus. Şi i-au dat ei aşa o 
putere Dumnezeu, când a porunci să crească pădurile şi ape să se facă pe lumea 
asta şi i-a dat numele Ileana Cosinzeana. într-un fel pe lumea asta şi 'ntr-un fel 
pe lumea cealaltă. în pădurea ceea şedea Ileana Cosânzeana. 

El a bătut la poartă, căci înnoptase tare. Ea l-a primit în casă şi l-au întrebat: 

— Ce vrei, băiete? 

— Iaca, mama s-a 'mbolnăvit si mi-a zis să-i aduc miere de urs. 

— Na-ţi un cal de la mine, zise Ileana Cosânzeana şi te du înceţişor pe 
dânsul. Când îi ajunge drept la amiază, când frate-meu dă fierbinţeală mai mare, 
atunci ursii or să doarmă. 

El a ascultat-o s-o luat miere s-o venit la mă-sa. 

— Iaca, mamă, ţi-am adus. 

Ea mănâncă: 

— M-am făcut sănătoasă. 

Brânză de cerboaică. 

I s-a arătat în vis Maica Precista. Se duse iar la Ileana Cosânzeana. 

— I, flăcăule, la cerbi n-ai să te poţi duce până nu-i sta la mine măcar v-o 
cinci, şase săptămâni, pân-ce oi găta marea de făcut ca să nu poată trece 
cerboaica să te prindă. 

Ileana Cosânzeana era năzdrăvană. Ea ştia ce gânduri are el. S-a muncit ea, 
nu erau ploi, n-a putut-o face în şase săptămâni. Smăul gândea că el s-a prăpădit. 

A făcut curţi mai mândre încă si trăia cu mă-sa. Ileana Cosânzeana dacă n-au 

putut găta marea i-au zis aşa: 

— Na-ti brânză de asta - care am eu si-i du, că ea nu-i bolnavă. 

I-a spus că ea se preface ca să-l omoare şi să trăiască cu zmăul. 

— Dar mă duc să-i prăpădesc pe amândoi. 

Venind el acasă, cum i-a spus Ileana Cosânzeana, a găsit-o. 

— Vezi, mamă, cum ai vrut să mă prăpădeşti, o zis el. 

Şi s-o luat de a doua oară la luptă cu smeul. Măsurându-se, l-a omorât. Nu s- 
a îndurat s-o omoare şi pe mă-sa, ci au pus-o în polobocul în care fusese închis 
smăul. S-a dus la Ileana Cosânzeana şi i-o spus ce-a făcut cu mă-sa. Ileana i-au 
zis: 

— De-acu încolo s-o laşi si niciodată să nu te 'ntorci la dânsa c' are să te 

prăpădească. 

— Eu acolo nu m-oi duce, da de aci nu mă duc. 

Că aşa-i picase de dragă Ileana Cosânzeana de o prăpădea din ochi. 

Ileana i-o zis: 



— Nu se poate să mă iei pe mine, dar du-te şi ia pe fata ceea ce ai scăpat-o de 
balaur. 

Aşa avea o vorbă de n-o putea strămuta nimeni; au ascultat-o şi s-a pornit 
acolo. Când a ajuns, fata tocmai atunci se cununa... 



Comoara misterioasă 


Nenorocirile schimbă firea oamenilor. Din veseli îi face trişti, din trişti îi face 
veseli, încât si ei se minunează de aceste transformări ale naturii. 

într-o ţară îndepărtată locuia cu părinţii lui Contele Soex, coborâtor dintr-o 
familie de mari seniori, a căror bunici îşi plimbase plictiseala peste mări şi ţări. 

Pe moşia lor de mii de hectare, făcuse tot ce mintea poate să imagineze. 
Adusese din India un castel întreg din lemn, pe care luni de zile îl transportase 
corăbiile bucată cu bucată. Reclădit într-o pădure seculară, această locuinţă 
exotică servea ca adăpost pentru vânătoare. 

Viaţa de lux şi trândăvie ruină complet pe aceşti nobili. Fiul lor, Edgar, vesel 
altădată, după moartea părinţilor, rămase foarte sărac şi posomorât. Nemaiavând 
ce să facă, mai de nevoie, mai de ruşine, într-o zi se hotărî să părăsească ţara 
unde se născuse si crescuse; auzise dânsul de la diferiţi călători de o ţărişoară 
mică, dar frumoasă. Aceştia îi povestiseră că, în vechime, pe locurile româneşti 
au trăit regi şi prinţi foarte bogaţi, ale căror averi, de frica barbarilor, le 
îngropase în locuri unde numai ei şi servitorii lor credincioşi ştiau unde sunt 
ascunse. Murind în lupte, comorile rămâneau pierdute pentru totdeauna. Astfel 
Edgar, după multe încercări nereuşite, se stabili într-un sat de la gurile Dunării, 
îşi făcuse un cort şi se ocupa cu vânătoarea şi pescuitul. Luase în pribegia lui pe 
fiul indianului pe care îl aduseseră părinţii lui odată cu acel castel fantastic. 
Mama şi tatăl lui muriseră, încât bietul negru rămase singur pe lume, ca şi Edgar, 
fiul stăpânului său. 

Amândoi îşi petreceau vremea cu vânatul şi pescuitul. 

Din trunchiul unui copac bătrân îşi făcură o lotcă. Spre asfinţit, îi vedeai în 
largul mării, în căutarea hranei. într-o zi zări din depărtare o insulă care părea că 
este spatele unui uriaş din poveste care aştepta să se ridice. Fiindcă se înnoptase, 
se hotărâră că, a doua zi în zorii zilei, să se ducă într-acolo, spre a o explora. 
Ajunşi la ţărm, încercaseră să debarce. Dar observară insula pustie. Din 
depărtare însă auziră fluierături misterioase. Până să se dumirească, mii de şerpi 
cu gurile căscate săreau şi încercau să se apropie de îndrăzneţii vizitatori. 

Cum nu aveau asupra lor nici o armă, se refugiaseră în lotcă şi se îndreptau la 
cort, cu hotărârea de a se întoarce înarmaţi în ziua următoare. Cum stau în fata 
focului, pregătindu-şi cina, deodată se prezintă în faţa lor un tânăr chipeş şi 
foarte distins. 

— Bucuroşi de oaspete ? 

— Sunteţi bine venit, domnule ! răspunse Edgar, întinzându-i mâna. 



— Mă recomand prinţul Glinkâ. 

— Contele Edgar de Soex. 

După ce îşi istorisiră viaţa lor, prinţul, înainte de plecare, le istorisi legenda 
insulei misterioase. 

— Aţi văzut, nu este aşa, insula este foarte vechie, e din timpul grecilor care 
veneau la Tomis, şi în drum, când rătăceau drumul, poposeau acolo. Bătrânii 
spun că a fost acolo un templu de marmoră măreţ, unde slujea un preot care avea 
o fată distinsă şi frumoasă. El era şi vrăjitor, căci venind din Elada, adusese 
diferiţi şerpi pe care îi întrebuinţa pentm leacuri. Se dusese vestea de minuniile 
preotului care lecuieşte orice boală. Bolnavii din lumea întreagă veneau să-şi 
caute mântuirea. 

Un prinţ, cel mai bogat din vechia Eladă, era bolnav fără leac. Chiar zeii prin 
gura oracolului din Delfi, i-au prezis moartea. Disperat, el se hotărî să încerce, 
înainte de a muri, şi sfaturile acestui preot vestit. în patria lui însă legea oprea să 
emigreze în alte ţări pe nababii ţinuturilor. Cu multă greutate obţinu favoarea de 
la rege să plece, ridicându-şi averile. Zece corăbii umplute cu aur şi pietre 
scumpe plecară în larg. Bătrânul prinţ fu însoţit de fiul său şi de un servitor 
credincios. Soţia lui murise de întristare mai de mult. Luni de zile se luptară ei 
cu furia valurilor şi a vânturilor. După multe suferinţe, corăbiile ajunseră la 
insula misterioasă. Averile fură descărcate şi prinţii fură primiţi cu multă cinste 
de locuitorii insulei şi de marele preot cu fiica lui. 

Bătrânul prinţ se însănătoşi. De bucurie se hotărî să nu mai părăsească insula. 
Fiul său se căsători cu fiica preotului, ducând cu toţii o viaţă ferită de lipsuri. 

Dar Agamemnon, rivalul bătrânului prinţ, se hotărî să se răzbune în contra 
lui, pentru că plecase fără să-i achite o datorie ce o avea, care se ridica la o sumă 
mare. 

„Am să-i arăt eu, zgârcitului, cum trebuie să se poarte cu datornicii !“ Zis şi 
făcut. Se îmbarcă pe trei galere cu o ceată de voinici şi plecă să se războiască. 
Câţiva pescari aduseră vestea în cetate căci îi zăriseră în larg. Bătrânii îngropară 
în grabă comorile. 

Unde ? Nu se ştie ! Apropierea lui Agamemnon îi înspăimântară aşa de mult, 
încât părăsiră cu toţii insula. Rămaseră numai şerpii care aveau locul lor în 
altarul sfinţit şi care deveniseră foarte răutăcioşi când preotul încercare să-i 
ridice pentru a fi îmbarcaţi în corabie. Erau aşa de furioşi, încât l-au muşcat de 
mâini cu atâta putere pe bietul preot, încât acesta leşină. Părăsind insula îi 
blestemă să trăiască înmulţindu-se şi mâncându-se unii pe alţii. 

Insula de o mie şi mai bine de ani a rămas pustie. Pescarii cântă pe o arie 
veche aceste cuvinte populare rămase la gurile Dunării: 



A fost odată un prinţ bogat, 
Valurile, vânturile... 

Şi dânsul aici a îngropat 
Comori de aur şi-a plecat; 
Valurile, vânturile ! 

A fost şi-un preot minunat, 
Valurile, vânturile... 

Ce multă lume a vindecat 
Cu şerpii cari l-au trădat; 
Valurile, vânturile ! 

Şi insula e tot pustie, 
Valurile, vânturile... 

O străbate o armonie. 

O neînţeleasă poezie; 
Valurile, vânturile ! 


— Minunată povestire ! exclamă plin de entuziasm contele Edgar. 

— Vedeţi să n-o visaţi la noapte! adăugă râzând prinţul Glinkâ, salutându-şi 
prietenul la plecare. 

Trecu multă vreme. Edgar de Soex şi servitorul lui credincios Bob se 
deprinseră cu viaţa de vânătoare şi pescuit. Pentru ca să-şi alunge urâtul, contele 
devenise un colecţionar pasionat de scoici, şopârle, scorpioni, raci de mare şi alte 
lighioane. 

Avea o colecţie pe care locotenentul de grăniceri Şuteu i-o pizmuia. 

Servitorul Bob îl întovărăşea în plimbările sale, nevoind să-şi părăsească 
stăpânul, pe care de bunăvoie îl urmărea ca pe o umbră. într-o zi, prinţul Glinkâ, 
cu puţin înaite de apusul soarelui, se duse să-şi revadă prietenul, de care nu mai 
ştia nimic de câteva săptămâni. Sosit la colibă ciocăni şi, neprimind răspuns, 
căută cheia în locul obişnuit şi intră. Un foc bun pâlpâia în vatră. Dezbrăcă 
scurteica şi se aşeză într-un fotoliu aşteptând pe Edgar. 

într-amurg sosiră şi ei. Bob se apucă râzând să pregătească cina, fericit că 
vedea pe stăpânul său vesel ca în copilărie, rare clipe, de când părăsise oraşul 
natal şi se refugiase în acest colţ de lume. 

Edgar era entuziasmat. Găsise la marginea ţărmului un rac de mare foarte 
curios ca înfăţişare, pe care îl credea o piesă rară pentru colecţia lui, şi voia să-mi 
dau şi eu părerea a doua zi. 

— Pentru ce nu în astă-seară ? întrebă curios prinţul Glinkâ. 

— Ah ! dacă aş fi ştiut că eşti aici! Dar nu puteam să ghicesc. întorcându-mă, 
am întâlnit pe locotenentul Şuteu, rivalul meu în căutare de piese rare pentru 



colecţiunile noastre. I-am împrumutat racul, pe care mi-1 va înapoia tocmai 
mâine. Dormi aici ! O să vezi cel mai încântător lucru al creatiunii. Are culoarea 
aurului şi nu e mai mare decât racul obişnuit, dar poartă nişte mustăţi ... parcă ar 
fi bătute cu diamante. 

— Racul e în întregime de aur, de la cap până la coadă, întrerupse Bob, afară 
de musteţile lui. Este mai greu ca tot ce am văzut vreodată. 

— Ai dreptate, răspunse Edgar, dar bagă de seamă să nu-ţi ardă mâncarea pe 
foc. Acest rac străluceşte ca aurul şlefuit. De alfel, vom vedea mâine. Am să 

încerc să ti-1 desenez. 

Edgar se aşeză la masa mică, luă un condei şi cerneală, dar nu găsea hârtie. 

— Nu face nimic ! Asta ajunge. 

Scoase din buzunar o bucată de hârtie groasă, foarte murdară şi făcu 
deasupra o schiţă. După ce isprăvi desenul, îl întinse lui Glinkâ; dar în acelaşi 
moment o mârâială se auzi şi un câine enorm, propietatea lui Edgar, se repezi în 
cameră sărind şi linguşind. Când putu să scape de câine, prinţul luă hârtia şi 
rămase foarte nelămurit de desenul prietenului său. 

— Nu văd nici un rac, zise Glinkâ. îmi pare că ai desenat un cap de mort ! 

— Un cap de mort ? zise Edgar. Ah ! da... Pricep ! Seamănă puţin — dar 
foarte puţin, observă bine ! 

— Se poate. Mă tem însă că nu eşti bun desenator. Mă aşteptam să văd racul 
asa cum mi l-ai... 

— Cu toate astea nu sunt un neîndemânatic; am avut buni profesori şi mă 
laud că desenez destul de bine. 

— Glumeşti, prietene ! Desigur, a craniu poate să semene schiţa ta, dar nu-i 
defel un rac !... 

— Musteţele ! zise Edgar, musteţele !... îmi pare că le-am redat destul de 
bine. 

— Foarte bine, dar nu le văd ?! îi întinse hârtia, căci desenu semăna, să juri, 
cu un cap de mort. 

Edgar luă desenul supărat şi voia să-l arunce în foc, când deodată îngălbenii. 
Examină curios hârtia, luă o lumânare si se aşeză tocmai în coltul celălalt al 
odăii. După câteva minute de atenţie, scoase portofoliul şi o vâră înăuntru cu 
grijă, apoi se adânci pe gânduri. Prinţul Glinkâ, văzând situaţia, plecă fără să mai 
zică nici un cuvânt. 

O lună după această întâmplare, dânsul primi vizita lui Bob. 

— Ei bine ? ce mai e nou Bob ? Ce mai face stăpânul tău ? 

— Rău — răspunse el — stăpânul nu se plânge, dar e rău bolnav. 

— Cum se poate ! A căzut la pat ? 

— Nu, nu-i la pat. Chiar din pricina asta boala se înrăutăţeşte. 



— Nu înţeleg, Bob. 

— Stăpânul a devenit cu totul gânditor. Acum are capul plecat, umerii 
gârboviţi, e galben la faţă, şi toată ziulica nu face decât să numere şi iar să 
numere. 

— Numere ! 

— Da, pe o placă. Apoi rătăceşte ceasuri întregi fără să-l mai văd... şi când 
se întoarce, pare mai obosit şi mai prăpădit ! 

— Nu poţi tu să-ţi explici pricina purtării ? I s-a întâmplat ceva care să-l 
supere ? 

— Nu, nimic nu i-a tulburat liniştea până la găsirea acelui blestemat de rac. 

— Atunci cum ... ? 

— Eu bănuiesc că stăpânul Edgar a fost muşcat la cap de racul de aur. 

— Ei, fugi încolo, Bob ! 

— Are destui cleşti la picioare şi o gură. Doamne, n-am mai văzut niciodată 
un rac aşa de rău ca acesta. Pişcă şi muşcă tot ce simte aproape de el. Stăpânul 
meu cred că a fost muşcat când l-a prins. Ce gură înspăimântătoare ! Mi l-a dat 
să-l ţiu şi eu, dar n-am vrut să-l apuc cu degetele, l-am luat cu o bucată de hârtie 
care-i acoperea gura. 

— Şi crezi tu în adevăr că Edgar a fost muşcat de acest rac veninos ? 

— Sunt sigur. De atunci numai visează decât aur, aur şi iar aur. Iată dovadă 
că a fost muscat de racul de aur. 

— De unde ştii tu că visează aur ? 

» 

— Stau la pândă şi îl aud, noaptea, cum vorbeşte prin vis strigând mereu : 
„Aur, aur, aur !“ 

— Mai şti, poate că ai dreptate. Dar pentru ce ai venit la mine, Bob ? 

— Am fost prea tulburat, de am uitat să vă dau scrisoarea de la stăpânul meu. 
Iat-o. 


„Prietene, 

Pentru ce n-ai mai venit pe la mine de atâta vreme ? Sper că nu te-ai supărat de 
neaşteptata şi repedea mea schimbare. Am avut de atunci o mare pricină de nelinişte pe 
care nu îndrăznesc să ţi-o încredinţez. 

Nu mi-e bine şi Bob mă plictiseşte cu sfaturile şi întrebările sale. Nimic nou în colecţia mea 
zoologică. Dacă poţi, vino imediat cu Bob. Te aştept cu nerăbdare ! Am să-ţi comunic ceva 
foarte grav şi misterios. 


Al d-tale cu totul devotat, 
Edgar de Scex “ 



Această scrisoare mări neliniştea prinţului Glinkâ. Oare să fi înnebunit bietul 
meu prieten ? Ce înseamnă acea mărturisire stranie şi de aşa mare importanţă ?! 

Fără să mai zică un cuvânt, prinţul şi cu Bob plecară spre coliba lui Edgar. 

Bob ducea pe umerii lui laţi şi puternici trei casmale noi. 

— De unde le-ai cumpărat ? 

— Din ordinul stăpânului le-am cumpărat din oraş şi nu ştiu ce are să facă cu 

dânsele. Cred că si aceste unelte i-au fost cerute de racul de aur. 

» 

După un drum de trei ore cu barca, ajunseră la colibă. Edgar ne aştepta cu o 
nerăbdare de om bolnav. Ochii lui aveau o strălucire nenaturală, făcând să reiasă 
şi mai mult gălbeneala feţei. 

— Ei, ce mai faci, prietene Edgar ? 

— După cum vezi, sufăr şi sunt chinuit de o mare nelinişte. 

— Locotenentul Şuteu ţi-a înapoiat racul ? 

— Da, şi pentru nimic în lume n-am să mă despart de acest rac, căci bietul 
Bob avea dreptate, este un rac de aur. El mă va îmbogăţi şi îmi va da toate 
averile pe care părinţii mei le-au pierdut. Pentru ce n-aş ţine atât de mult la el. 
Bob, du-te de-1 caută şi adu-mi-1 aici ! 

— Niciodată — zise negrul cu spaimă. Puteţi foarte bine, stăpâne, să-l luaţi 
singur, căci după câte ştiu a început să vă respecte. Pe mine m-ar muşca şi mi-e 
teamă de acest animal. 

Edgar, văzând seriozitatea lui Bob, se ridică şi, cu demnitate, se duse şi aduse 
racul pus în cutia de colecţie. 

Era ceva măreţ în făptura acestei specii cu adevărat rare. Avea strălucirea 
aurului, iar mustăţile păreau două corniţe bătute cu diamante. Ochii două rubine 
de mare preţ, iar coada lungă bătută în smaralde şi topaze. 

— Iată-1 ! — îmi zise el cu un ton semeţ — acum te rog să mă ajuţi în 
îndeplinirea voinţei. Ce vrei să fac cu soarta acestui minunat rac ? 

— Dragă prietene, scumpul meu, nu vezi că eşti bolnav şi ai face mai bine să 
te aşezi în pat decât să te interesezi de soarta acestui rac mort. 

— Pipăie-mi pulsul ! strigă Edgar. 

li pipăi pulsul. N-avea nici urmă de friguri, dar cineva poate fi bolnav şi fără 
asta. îl sfătui să cheme un medic; el se împotrivi. Ca să se liniştească, îmi ceru 
cu mari rugăminţi să-l întovărăşesc cu Bob într-o expediţie tainică. Expediţia ar 
dura toată noaptea şi noi ne-am fi întors la răsăritul soarelui. 

Oricât de curios îi păru acest capriciu, prinţul Glinkâ îi făgădui să-l 
întovărăşească, cu condiţia ca, la întoarcere, să nu mai asculte de rac si să 
urmeze poruncile lui ca pe acelea ale unui medic. Intr-adevăr porniră în 
explorare, la ora patru, Edgar, Bob, Glinkâ şi câinele. Bob ducea casmalele pe 
umerii lui robuşti. Edgar devenise gânditor şi, printre dinţi, mormăia : 



„Blestemat rac !“. 

Edgar luase racul, pe care îl învârtea la catătul unei aţe, de care era legat, cu 
nişte mişcări cabalistice. 

— Sărman prieten ! 

Plângând, constatam că începe să-şi piardă minţile. El nu voia de altfel să-mi 
lămurească scopul expediţiei şi răspundea nelămurit la toate întrebările mele. 

Două ore de rătăcire, am ajuns pe ţărmul mării, unde ne suirăm în lotcă, şi 
astfel plecarăm în largul mării spre insula misterioasă. 

La început protestai, dar Edgar se uită la mine aşa de duios, încât mi-a fost 
milă de privirile lui şi m-am lăsat în voia soartei. Plutirăm încă două ore în largul 
mării, când apăm în faţa noastră insula pustie. 

Edgar coborî cel dintâi cu revolverul întins, păşi pe stânci. Apoi după dânsul 
venea Bob, iar cel din urmă eu care trăsesem lotca pe uscat. 

O linişte de moarte stăpânea acest ţinut părăsit şi întunecat. 

Edgar zări nu departe de ţărm un plop uriaş, care domina ţinutul. 

— Bob, auzi Bob, ce zici, poţi tu să te urci în vârful acestui copac ? 

După multă chibzuinţă sărmanul negru, care se învârti împrejurul copacului, 
răspunse : 

— Da, stăpâne, nu există arbore pe care să nu se poată căţăra Bob. 

— Atunci suie-te voiniceşte ! porunci Edgar. 

— Până unde trebuie să mă sui, stăpâne ? 

— Suie-te pe trunchi, mai întâi, îţi voi spune eu după asta încotro să apuci. Ia 
racul cu tine ! 

— Racul de aur ! — ţipă negrul îngrozit — să fiu al dracului dacă l-oi atinge 

I 

— Cum, Bob, ţi-e frică să atingi un rac mort. Apucă-1 de această aţă, dacă 
vrei; dar dacă nu-1 iei cu tine într-un fel oarecare, am să fiu silit să te lovesc. 

Neavând ce să mai spuie, Bob luă racul de capătul sfoarei şi începu să se suie 
pe copac cu o nemărginită băgare de seamă. 

Suirea era grea din cauza fricii racului. Negru îmbrăţişă cum putu mai bine 
trunchiul şi se înălţă cu greutate până la cea dintâi ramificare. 

— Acum încotro trebuie să apuc, stăpâne ? 

— Mai sus, mai sus, Bob. Negru se supuse. Se urcă, se urcă, mereu şi nu se 

mai văzu în desisul frunzelor. 

» 

— La ce înălţime eşti ? strigă Edgar. 

— Aşa de sus că văd cerul printre crengile copacului. 

— Atunci priveşte trunchiul şi socoteşte ramurile de sub tine. Câte vezi ? 

— Douăsprezece ramuri, stăpâne. 

— Suie-te cu o ramură mai sus. 



Bob strigă că a atins ramura a treisprezecea. 

— Acum, Bob, — ţipă Edgar — mergi înainte pe aceste ramuri, atât de 
departe cât poţi. Dacă vezi pe ea ceva curios să ne spui. 

Prinţul Glinkâ privea la scena aceasta cu multă îngrijorare. El începuse să se 
convingă că prietenul său e nebun, căci ceea ce făcea nu era fapta unui om 
sănătos la minte. Se frământa cu gândul cum să-l convingă să plece acasă din 
acest loc pustiu şi periculos, când auziră din nou glasul lui Bob. 

— Mi-e frică să merg mai departe, ramura este aproape uscată în toată 
lungimea ei. 

— O ramură uscată ! spui drept, Bob ? răspunse Edgar cu o voce care 
tremura de emoţie. 

— Da, stăpâne, e uscată că nu mă ţine. 

— Ce-i de făcut, pentru Dumnezeu ! — strigă Edgar plin de disperare. 

Găsise tocmai momentul prinţul Glinkâ. 

— Ce-i de făcut ? să ne întoarcem acasă si să ne culcăm. Fii de treabă ! 
Haide ! Vino ! 

— Bob, strigă el fără să-l asculte, zgârie lemnul cu briceagul şi spune-mi 
dacă în adevăr e putred. 

— Putred, stăpâne, şi aş putea să încerc să înaintez pe ramură, dacă aş fi 
singur... 

— Dac-ai fi singur, ce vrei să spui ? 

— Vreau să zic de rac — a devenit foarte greu; fără el ramura m-ar ţinea. 

— Nemernicule, te strâng de gât dacă dai drumul racului. Ce fleacuri 
trăncăneşti ? încearcă să înaintezi pe ramură cât de departe vei putea, fără să-i 
dai drumul racului şi am să-ţi dau un napoleon de aur. 

Ispitit de făgăduinţa napoleonului, Bob execută porunca stăpânului său, dar 
deodată strigă că a găsit pe arbore un craniu, că cineva şi-a lăsat desigur acolo 
scăfârlia şi că păsările ciuguliseră toată carnea. 

— Vai ! e prins bine de trunchi stăpâne ! înţepenit cu un cui mare. 

— Bine ! răspunse Edgar mulţumit. Acum, bagă de seamă la ce ţi-oi spune : 
caută ochiul stâng al craniului. 

— Oh ! vai ! mi-e frică, stăpâne, îl privesc bine, dar nu are de fel ochiul 
stâng. 

— Caută, neghiob blestemat ! Ştii să-ţi deosebeşti mâna dreaptă de cea 
stângă ? 

— Fără îndoială, mâna stângă e aceea cu care ţin lemnul. 

— Dar tu eşti stângaci, şi ochiul tău stâng e de aceiaşi parte cu mâna stângă. 
Poţi dar acum să găseşti ochiul stâng al craniului sau cel puţin locul unde a fost 
ochiul stâng. Ai găsit ? 



— Ochiul stâng al craniului este în aceeaşi parte cu mâna stângă a craniului ? 
Dar craniul n-are mâini ?! 

— Ce bombăneşti acolo, bestie înnegrită ? 

— Uraa, am găsit ochiul stâng ! Ce trebuie să fac acum ? 

— Scoboară racul pe alături atât de mult cât va ţine aţa. Bagă de seamă să nu 
dai drumul firului. 

— Am făcut stăpâne ! 

Mişcarea asta nu era greu de făcut. Racul se legăna şi lucea la capătul firului 
ca o bucată de aur. El ajunsese la picioarele lui Edgar, iar dânsul luă casmaua. 
înseamnă în pământ un cerc de un metru în diametru împrejurul racului şi 
ordonă lui Bob să dea drumul sforii şi să coboare din copac. Apoi cu mare grijă 
înfipse un băţ unde rămăsese racul şi măsură distanţa de cinzeci de centimetri 
dintre arbore şi semnul ce pusese. Apoi luând casmalele dădu lui Bob şi prinţului 
Glinkâ câte una silindu-i să sape o groapă pe locul marcat! 

De voie, de nevoie, bieţii oameni, rupţi de oboseală, trebuiră să asculte acest 
ordin nebunesc. Bob era un rob prea supus ca să-l ajute într-o luptă corp la corp 
pe prinţul Glinkâ ca să-l lege şi să-l ducă acasă pe Edgar, care începuse să 
abuzeze de răbdarea lor. Contele era nebun şi negrul, fără să vrea, îl ajuta 
încurajându-i nebunia sa. 

La urmă, gândi prinţul Glinkâ de ce nu i-ar respecta această iluzie lui Edgar 
de a-şi recâştiga averea pierdută printr-un rac de aur ? 

Se puse să sape cu cea mai mare pasiune pentru ca să-l convingă pe nebun 
mai curând de visurile sale. Aprinseră un felinar şi se puseră cu toţii pe muncă cu 
o îndârjire demnă de marii exploratori. Au săpat două ore în mijlocul lătratului 
câinelui căruia a trebuit să-i pună botniţa pentru ca să nu atragă atenţia şerpilor, 
care încă nu primiseră de veste că au debarcat oameni pe insula lor. După atâta 
muncă zadarnică, nici un semn nu se arăta. Făcuseră o pauză şi apoi mai 
sfredeliră pământul încă douăzeci de centimetri. Descurajat, în sfârşit, Edgar ieşi 
afară din groapă. Dădu poruncă lui Bob să strângă casmalele, scoase botniţa 
câinelui şi o pornirăm în tăcerea nopţii spre ţărm, pentru a ne sui în lotcă şi a 
porni spre casă. 

Dar deodată, după vreo zece paşi, Edgar se opri. Fără nici o vorbă se repezi 
ca apucat de furie, şi începu să stângă de gât pe bietul negru. 

— Neghiobule ! ticălosule ! negru blestemat ! strigă el, tu m-ai păcălit ! 
spune-mi care-i ochiul tău stâng ? 

— Ah ! stăpâne ! zise negrul îngrozit, apoi punând mâna pe ochiul drept, 
întrebă plângător: nu este ăsta ochiul meu cel stâng ? 

— Bănuiam eu una ca asta ! Eram sigur ! Ura ! strigă Edgar sărind în sus de 
bucurie. Prin urmare n-am pierdut nimic ! să ne întoarcem la copac. 



Ne-am întors din nou la plop. Acolo Edgar atingea pe rând ochii lui Bob. 

— Bob — îi zise el — prin ochiul ăsta, sau prin celălalt ai scoborât racul jos 

? 

— Prin ochiul ăsta, stăpâne, prin ochiul stâng. Şi sărmanul negru de frică 
arăta mereu ochiul drept. 

Atunci Edgar reluă sfoara, băţul şi însemnă un nou punct mai departe cu un 
metru şi jumătate de locul unde săpase înainte. Trase iar un cerc şi tustrei 
începură să sape din nou. 

— E nebun rău, sărmanul Edgar, şopti prinţul Glinkâ negrului la urechie. 

Dar privind la entuziasmul aproape profetic a lui Edgar, nu mai încercară să 

se opuie, cu toate că erau rupţi de oboseală. După o oră şi jumătate de lucru, fură 
întrerupţi de urletul câinelui pe care nu-1 puteau de astă dată să-l liniştească. 
Muşcă pe Bob, care încercase să-i pună botniţa. Furios se aruncă pe locul unde 
săpam şi începu să râcâie pământul cu ghiarele, urlând mereu. La lumina 
felinarului, după câteva secunde, descoperisem o groapă de oase omeneşti, 
formând două schelete complete, mai mulţi nasturi de metal şi nişte zdrenţe care 
păreau să fie lână putredă. La vederea lor, Bob nu se mai putu ţine de bucurie şi, 
fără să spuie un cuvânt, începu să strige cuvinte neînţelese, jucând şi cântând. 

Prinţul Glinkâ crezuse că şi negru a înnebunit. Dar Edgar părea mai puţin 
entuziasmat şi ne rugă ca să nu părăsim munca şi să săpăm mai departe. 

în timp ce prinţul lovea cu casmaua, se poticni, din pricină că vârful ghetei îi 
intrase într-un belciug gros de fier ascuns pe jumătate în pământ. Atunci 
observară dânşii că am descoperit o ladă de lemn, în formă dreptunghiulară şi 
care era perfect conservată. 

Lada era încinsă cu benzi de bronz late, întocmai ca un grătar; prin ajutorul a 
opt inele tot de bronz puteai s-o urneşti din loc. Dar cu toate silinţele n-au putut, 
atât era de grea. Atunci Edgar, fără să mai aştepte, sfărâmă capacul lăzii muindu- 
şi în aur mâinile până în coate, ca într-o baie plăcută şi binefăcătoare. 

— Şi toate acestea vin de la el, racul de aur ! drăguţul de el sărmanul, pe care 

îl blestemam. Ah ! mi-e ruşine de mine însumi. 

> 

Ora înainta şi dânşii trebuiră să se grăbească, pentru că, luminându-se de 
ziuă, şerpii s-ar fi deşteptat şi ei, coborând din templul părăsit unde trăiau, ar fi 
ajuns prin parte locului unde se dezgropase una din lăzile bogatului prinţ grec de 
acum o mie si mai bine de ani. Aceşti şerpi foarte veninoşi ar fi încercat să 
omoare pe cutezătorii exploratori. 

După o repede chibzuială, uşurară lada, scoţând două treimi din conţinut şi 
asfel putură în sfârşit s-o scoată afară. Cu multă greutate o cărară la lotcă, şi o 
porniră în larg cu bogăţiile descoperite. Greutatea era aşa de mare, încât, dacă 
nu-i ajuta vântul, valurile furioase i-ar fi trimis la fund. 



Ajunşi la colibă, se odihniră, apoi după ce prânziră, petrecuseră o parte din zi 
să scoată conţinutul. Totul era pus claie peste grămadă. După ce făcuse cu multă 
grijă prima împărţire, se văzură în faţa unei averi care întrecea toate visurile. Iată 
lista ce o întocmise : 


14000 mii monete de aur 
250 de diamante 
300 de smaralde 
800 de rubine 
500 de safire 
100 opale 


Aceste pietre preţioase erau fără montură, căci legăturile lor de aur fuseseră 
topite. 


200 inele cu briliante şi diamante; 

150 perechi de cercei cu diamante, safire şi bătute cu rubine şi smarald; 

90 de lanţuri de aur masiv pentru coliere, având atârnate de ele brelocuri bătute cu 
diamante şi smarald; 

85 de medalioane; 

50 vase de argint, montate cu borduri de aur şi înflorate cu briliante. 


Mai găsiseră două mânere de sabie, admirabil cizelate în aur şi pietre 
scumpe. Uitasem bucăţile de aur topit, vreo zece kilograme. Inventarul terminat, 
Edgar, care vedea că prinţul Glinkâ moare de nerăbdare să afle taina acestei 
nemaipomenite minuni, începu să-i explice în cele mai mici amănunţimi cum a 
ajuns la această descoperire. 

— Ţi-aduci aminte, — zise el, — de seara când ţi-am arătat desenul grosolan 
al racului de aur; atunci am fost în treacăt atins de încăpăţânarea cu care-mi 
susţineai că seamănă a cap de mort. Mai întâi credeam că glumeşti; dar ironia d- 
tale m-a silit să arunc în foc bucata de pergament ce mi-o înapoiaseşi râzând. 

— Vorbeşti de bucata de hârtie ? întrerupse prinţul Glinkâ. 

— Nu; seamănă numai a hârtie, dar când am încercat să desenez pe ea, am 
observat că era o bucată de pergament foarte îngustă, tare murdară de altfel. în 
momentul când vream s-o mototolesc, privii desenul pe care-1 criticaşi şi rămăsei 
uimit, zărind în adevăr un cap de mort, acolo unde eu credeam c-am desenat un 
rac. Amănuntele desenului meu se potriveau cu conturul general al unui craniu 
?... Luai o lumânare şi începui să analizez pergamentul mai cu de-amănuntul. 
întorcându-1, văzui schiţa mea pe dos, aşa cum o desenasem. Era, printr-o 
ciudată întâmplare, un craniu care se potrivea exact cu desenul meu, nu numai 
prin contur, dar încă prin dimensiuni. încremenii şi căutai un raport, o legătură 



de la cauză la efect. 

Dar numaidecât îmi intră în minte o convingere adâncă, aceea că nu era nici 
un desen pe pergament când am făcut schiţa racului; îl întorsei pe dos şi pe faţă 
şi, dacă racul semăna cu vreun craniu, l-aş fi observat desigur. Deci era o taină. 
M-am sculat hotărât s-o descopăr, am strâns cu grijă pergamentu şi mi-am 
îndreptat toate gândurile asupra acestei enigme pe care voiam s-o lămuresc. 

După ce-ai plecat supărat de la mine şi după ce Bob adormise adânc, începui 
să mă gândesc în ce mod acest pergament îmi căzuse în mână. Găsisem racul pe 
marginea ţărmului, la o depărtare de o milă de colibă. El mă muşcase mai întâi şi 
i-am dat drumul. Bob, cu obişnuita-i băgare de seamă, căută împrejurul lui o 
foaie sau aşa ceva, pentru a apuca racul şi zări bucata aceasta de pergament pe 
jumătate îngropată în nisip. Aproape de locul unde am găsit-o, observai 
rămăşiţele unei corăbii dusă de furtună şi îngropată în bancul de nisip. 

Bob luă pergamentul, apucă racul de aur şi mi-1 dete. Apoi porniră spre 
colibă; pe drum m-am întâlnit cu locotenentul Şuteu care m-a rugat să-i 
împrumut racul până a doua zi, pentru a-1 studia în linişte. Pergamentul însă îl 
aveam în buzunar. 

D-ta, dragă prinţe, ţi-aduci aminte că voind să fac schiţa racului, nu găseam 
hârtie. Căutam în buzunare, nădăjduind să găsesc vreo scrisoare vechie, când 
degetele mele dădură de pergament. Toate aceste amănunte ce-ţi povestesc îţi 
explică soiul de legătură ce am stabitit între o corabie sfărâmată de stânci şi un 
pergament purtând desenul unui craniu. Care-i raportul ? mă vei întreba d-ta. Voi 
răspunde că craniul este simbolul binecunoscut al piraţilor. în toate 
întreprinderile lor au înălţat steagul cu cap de mort. 

Bagă de seamă bine că vorbim de pergament şi nu de hârtie. Pergamentul e 
aproape nepieritor şi adeseori se scriu pe dânsul documente de mare importanţă. 
E greu de scris sau desenat pe el. Atunci pentru ce acest cap de mort, dacă n-are 
nici un înţeles ascuns ? Unul din colţuri fusese distrus; dar forma primitivă 
fusese dreptunghiulară : aveam în mână una din acele fâşii de care cineva s-a 
slujit pentru a ascunde un fapt de mare valoare, pentru a însemna o notă care 
trebuia să se păstreze... 

— Cum poţi — întrerupse prinţul Glinkâ — să stabileşti un raport între 
corabie şi craniu, pentru că, după cum spui dumneata, craniul nu era pe 
pergament, atunci când ai desenat racul ? 

— Aicea-i toată taina. Când am desenat racul, nu era nici urmă de craniu pe 
pergament; desenu sfârşit ţi l-am dat şi nu te-am pierdut din vedere până nu mi 1- 
ai înapoiat. Prin urmare, nu d-ta ai desenat craniul şi nu se afla nimeni atunci în 
colibă care să-l fi putut face. 

Mi-am adus aminte atunci de toate întâmplările ce au urmat în timpul vizitei 



d-tale. Era frig. Un foc mare pâlpâia în vatră, Bob pregătea cina. Aşezaşi scanul 
foarte aproape de foc. Când ţi-am dat pergamentul, câinele intrând în colibă ţi-a 
sărit pe umeri. D-ta îl mângâiai cu mâna stângă, lăsând să cadă dreapta în care 
ţineai pergamentul, între genunchi, aproape de foc. Tocmai voiam să-ţi zic să 
observi să nu se aprinză la flacără, dar retrăseşi mâna pentru a examina desenul. 
Căldura, desigur, a fost cauza care a făcut să apară pe pergament craniul pe care- 
1 vedeam. 

întotdeauna, o ştiu, au fost preparaţiuni cu care puteai scrie, pe hârtie sau 
pergament, litere pe cari numai focul le făcea vizibile. Pucioasa topită în apă se 
întrebuinţează adesea; îţi dă o culoare verde. Această culoare se şterge când 
lucru pe care l-ai scris, s-a răcit, dar reapare după voinţă încălzindu-1 din nou. 
Am examinat atunci capul de mort cu multă atenţie. Conturile din afară, la 
marginea pergamentului, erau cu mult mai lămurite ca celelalte. 

Desigur, acţiunea căldurii fusese inegală. L-am pus din nou în faţa focului. 
Atunci se ivesc, într-un colţ opus aceluia unde era desenat capul de mort, o 
mulţime de cuvinte fără nici o legătură : 


mort! de cap un cracă 
şaptea a pe află se 
unde uriaş copac un 
e pustie insula 
în 


Am rămas mut în fata lor, dar un semn de trimitere rătăcit la coltul 
pergamentului m-a lămurit. Cel care îl scrisese era oriental şi avea scrisul de la 
dreapta la stânga. Am cetit dar: 


„în insula pustie e un copac uriaş unde se află pe a şaptea cracă un cap de mort!“. 


în altă parte am găsit aceste cuvinte suprapuse : 

Şi aceste cuvinte le-am cetit cu uşurinţă. Oare tu, cetitorule, poţi înţelege ce 
era scris pe pergament ? 

în alt colţ am descoperit nişte semne cabalistice desenate: o cracă, ochiul 
stâng al unui craniu, un rac, măsura greutăţi, cineva care coboară de pe un 
arbore, frunze multe, o ladă, o circumferinţă desenată în diametru, un băţ, un 
metru, apoi cifrele : 

1 IV 2 si 0.50. 

» 

Toată noaptea m-am trudit să înţeleg misterioasa enigmă. într-un târziu am 
văzut racul că se suie pe piciorul scaunului. 

Mi-am zis: trebuie ca cineva să se ridice. După multe sforţări n-am înţeles 
„ochiul stâng al unui craniu“ , decât atunci când Bob descoperise craniul înfipt 
pe craca copacului din insulă. De altfel nici propoziţia „măsura unei greutăţi“, 
decât tot atunci când racul, care murise, sărmanul, pe drum, îl legasem ca un 
obiect de o sfoară şi i l-am dat lui Bob să-l ţie, căci: „RACUL DE AUR ESTE 
CHEIA CARE SFREDELEŞTE PĂMÂNTUL“. îti aduci aminte cum dânsul l-a 
coborât din pom spânzurându-1 în jos. 

Racul de aur înţelesese că urcarea lui pe piciorul scaunului m-a lămurit. După 
un timp coborî. Am descifrat astfel propoziţia „cineva care coboară“. Acest 
cineva nu poate fi decât el, racul de aur. Restul a fost mai uşor, fiind vorba de 
frunze, de un băţ, de un diametru şi distanţele; un metru, un metru şi jumătate şi 
cinzeci de centimetrii. 

Cu aceste elemente am format următoarea frază: 

„Te suie cu dânsul (adică cu racul de aur) pe cracă; când va fi foarte greu, 
coboară-1 prin partea ochiului stâng al craniului, printre frunzele copacului în 
jos. Acolo înfige băţul, măsoară diametrul locului şi vei găsi o ladă cu comori 
ascunse“. 

înarmat cu aceste dovezi, am plecat tustrei spre insula misterioasă, în ziua 
aceea, unde am putut face descoperirea. 

— Toate bune, dar scheletele dezgropate ale cui au fost ? întrebă din nou 
prinţul Glinkâ. 

— Ale cui ?! Sunt ale acelor nenorociţi care au luat parte la îngroparea 
comorii pe vremuri. Stăpânul, pentru ca să se piardă orice urmă, i-au omorât cu 



două lovituri de târnăcop, când terminaseră lucrul, drept răsplată a credinţei lor. 
Terminând spovedania, Contele Edgar de Soex, împreună cu Bob îşi ridică peste 
câtva timp partea de avere şi, într-o noapte, dispăru fără să se ştie unde. 

Prinţul Glinkâ, după o lună, primi o scrisoare din ţara lui natală cu următorul 
cuprins: „Când ai timp, vino la moşia mea, să vezi ce-am făcut. Am răscumpărat 
toată averea părinţilor mei. în castelul indian, fost pe vremuri adăpost de 
vânătoare, am ridicat un altar, unde, într-o casetă de aur bătută cu diamante, am 
aşezat corpul neînsufleţit al racului întocmai ca un zeu nemuritor. în acest 
templu, veacurile vor vedea ce poate să facă o voinţă omenească, chiar atunci 
când toate nenorocirile din lume au căutat să o distrugă. Te aştept, Edgar.“ 

Cel care mi-a povestit întâmplarea nu ştie dacă prietenul îmbogăţit şi el de 
această voinţă omenească a văzut Templul racului de aur din pădurea seculară. 



